title: Max von Gallwitz

text: Gallwitz palveli vuodesta 1870 tykistössä. Hänet ylennettiin 1899 everstiksi, 1903 kenraalimajuriksi, 1906 kenraaliluutnantiksi ja 1911 tykistökenraaliksi. Hän toimi muutaman vuoden sotaministeriön osastopäällikkönä, sitten divisioonan komentajana ja vuodesta 1911 tykistön tarkastajana. Hänet myös aateloitiin 1913. Maailmansodan puhjettua Gallwitz nimitettiin aluksi länsirintamalle komentamaan kaartin reserviarmeijakuntaa, joka piiritti ja valtasi Namurin elokuussa 1914. Vielä samassa kuussa hänet kuitenkin siirrettiin itärintamalle kahdeksannen armeijan alaisuuteen. Helmikuussa 1915 Gallwitz sai komentoonsa aiemman armeijakuntansa ympärille muodostetun ”armeijaryhmä Gallwitzin”, joka elokuussa nimettiin kahdenneksitoista armeijaksi. Hän osallistui suureen hyökkäykseen itärintamalla, valtasi Pultuskin linnoituksen ja mursi venäläisten puolustuslinjan Narevilla. Syksyllä 1915 Gallwitz siirrettiin komentamaan 11:ttä armeijaa, joka osallistui Serbian valloitukseen.


title: Max von Gallwitz

text: Gallwitz palasi länsirintamalle maaliskuussa 1916, aluksi Verduniin. Heinäkuusta alkaen hän komensi Saksan toista armeijaa ja siihen liittynyttä armeijaryhmää Sommessa, osallistuen Sommen taisteluun. Syksystä 1916 alkaen hän oli seuraavan kahden vuoden ajan viidennen armeijan komentajana Verdunissa. Syyskuusta 1918 sodan loppuun Gallwitz komensi jälleen omaa armeijaryhmää. Hän erosi armeijasta joulukuussa 1918. Vuosina 1920–1924 hän oli Saksalaiskansallisen kansanpuolueen (DNVP) edustajana valtiopäivillä.


title: Ylitornion kirkko

text:
Ylitornion kirkko on Ylitornion seurakunnan kirkkorakennus Ylitornion kuntakeskuksessa. Sen on suunnitellut arkkitehti Gunnar Wahlroos, ja se rakennettiin vuosina 1939–1940. Talvisota viivästytti ja haittasi rakennustöitä, koska miehet olivat rintamalla. Naiset olivat vastuussa rakennustöistä, mistä syystä kirkkoa kutsutaan myös "naisten kirkoksi".
Kirkko on rakennettu vanhan, vuonna 1939 puretun kirkon paikalle. Vanhan kirkon ajasta muistuttaa puinen nivelikäs kellotapuli, joka on rakennettu 1816–1819 Anton Wilhelm Arppen vuodelta 1811 olevien piirustusten mukaisesti. Kirkonkelloja on kaksi, ne ovat peräisin vanhan emäseurakunnan kirkoista, toinen Matarengistä ja toinen Hietaniemestä. Istumapaikkoja kirkossa on noin 550.


title: Ylitornion kirkko

text: Vuoden 1940 heinäkuussa käyttöön vihityn kirkon alttaritaulu on vanhasta kirkosta. "Jeesus nousee haudasta" -taulun (375×198 cm öljymaalaus kankaalle) on maalannut kuvataiteilija Johan Gustav Hedman vuonna 1827, ja se on ainoa hänen mainitusta aiheesta maalaamansa taulu. Kirkon urut on uusittu vuonna 2010. Kirkon lasimaalaukset ovat oululaisen taiteilija Mirjam Kinoksen ja hänen tyttärensä, taiteilija Marjatta Lipposen suunnittelemia. Saarnastuolissa on kuvanveistäjä Aarre Aaltosen reliefejä.


title: Ylitornion kirkko

text: Ylitornion vanhalla emäseurakunnalla oli kaksi kirkkoa aina vuoteen 1809 asti, jolloin Haminan rauhansopimuksen mukainen Suomen ja Ruotsin välinen raja jakoi myös seurakunnan kahtia. Molemmat kirkot jäivät Ruotsin puolelle: Ylitornion kunnan Matarenkiin ja Hietaniemeen. Kirkkojen irtaimisto jaettiin. Suomalaiset eivät olleet järin innokkaita rakentamaan uusia kirkkoja omalle puolelleen jokea – he olisivat edelleen halunneet käydä omissa tutuissa kirkoissaan. Keisari määräsi rakennettavaksi kirkon Suomen puolelle. Se rakennettiin nykyiseen Ylitornion kuntakeskukseen vuosina 1816–1818, kellotapuli valmistui 1819. Uusi kirkko osoittautui epämukavan kylmäksi, ja sitä käytettiin lopulta hautajaisia lukuun ottamatta vain kesäisin 1920-luvun alkupuolelta lähtien. Muulloin jumalanpalvelukset pidettiin vastaperustetun kristillisen kansanopiston tiloissa. 1930-luvun puolivälissä käännyttiin valtion puoleen, jotta Suomen sodassa kirkkonsa menettänyt seurakunta saisi kelvolliset kirkot itselleen, koska vanha kirkko oli korjauskelvotonkin. Rahoituksen varmistuttua vanha kirkko purettiin huhtikuussa 1939 ja uutta alettiin rakentaa samalle paikalle. Kirkko nousi harjaan syyskuussa 1939. Talvisota vei miehet kirkkotyömaalta rintamalle, ja rakennustöistä vastasivat naiset. Sodan sankarivainajia siunattiin keskeneräisessä kirkossa. Kirkko vihittiin käyttöön heinäkuussa 1940.


title: Jorrit Bergsma

text: Jorrit Bergsma (s. 1. helmikuuta 1986 Oldeboorn) on alankomaalainen pikaluistelun maailmanmestari ja olympiavoittaja.


title: Jorrit Bergsma

text: Bergsma saavutti matkakohtaisissa MM-kilpailuissa Heerenveenissä 2012 hopeaa 10 000 metrillä ajalla 12.57,71. Hän voitti saman matkan maailmanmestaruuden Sotšissa 2013 ajalla 12.57,69 ja sijoittui 5 000 metrillä toiseksi ajalla 6.17,94. Sotšin olympialaisissa 2014 hän sai 10 000 metrillä kultaa olympiaennätysajalla 12.44,45 ja 5 000 metrillä pronssia ajalla 6.16,66. Hän voitti Heerenveenissä 2015 maailmanmestaruuden 10 000 metrillä ajalla 12.54,82 ja sai hopeaa 5 000 metrillä. Hän saavutti MM-hopeaa 5 000 metrillä myös Kolomnassa 2016. Gangwonissa 2017 hän voitti joukkuetakaa-ajon maailmanmestaruuden sekä sai MM-hopeaa 5 000 ja 10 000 metrillä. Pyeongchangin olympialaisissa 2018 Bergsma sai 10 000 metrillä hopeaa ennätysajallaan 12.41,98.


title: Jorrit Bergsma

text: Bergsma voitti 5 000 ja 10 000 metrin yhteisen maailmancupin kausilla 2012–2013, 2013–2014, 2014–2015 ja 2016–2017. Toiseksi hän sijoittui kaudella 2015–2016 ja kolmanneksi kaudella 2011–2012. Yhteislähdön cupissa hän on ollut toinen kaudella 2011–2012 ja kolmas kaudella 2016–2017. Maailmancupin kokonaiskilpailussa hän oli toinen kaudella 2016–2017 ja kolmas kaudella 2013–2014. Hän on voittanut yhdeksän maailmancupin osakilpailua 5 000 metrillä, viisi joukkuekilpailussa, neljä yhteislähdössä sekä kolme osakilpailua 10 000 metrillä.


title: Jorrit Bergsma

text: Bergama on voittanut Alankomaiden-mestaruuden 5 000 metrillä 2012 sekä 10 000 metrillä 2013, 2015 ja 2017.


title: Josias von Heeringen

text: Josias von Heeringen (9. maaliskuuta 1850 Kassel – 9. lokakuuta 1926) oli saksalainen kenraali, joka palveli komentajana ensimmäisessä maailmansodassa.


title: Josias von Heeringen

text: Heeringenin sotilasura käynnistyi jo 1867 ja hän haavoittui pahoin Ranskan–Saksan sodassa. Vuodesta 1898 hän oli kenraalimajuri ja sotaministeriön osastopäällikkö, vuodesta 1901 kenraaliluutnantti, vuodesta 1903 divisioonankomentaja sekä vuodesta 1906 jalkaväenkenraali ja toisen armeijakunnan komentaja. Vuosina 1909–1913 Heeringen toimi sotaministerinä, minkä jälkeen hänet ylennettiin kenraalieverstiksi ja nimitettiin toisen sotilaspiirin tarkastajaksi. Maailmansodan puhjettua hän sai komentoonsa Saksan seitsemännen armeijan, joka puolusti Elsass-Lothringenin rajaa. Hän torjui menestyksekkäästi Ranskan hyökkäyksen Elsassiin elokuussa 1914 Mulhousen taistelussa. Heeringen komensi seitsemättä armeijaa länsirintamalla elokuuhun 1916. Sen jälkeen aina sodan loppuun asti hän johti Saksan rannikkopuolustusta.


title: Koripallon maailmanmestaruuskilpailut 1963

text: Vuoden 1963 koripallon maailmanmestaruuskilpailut pelattiin Brasiliassa 12.-25. toukokuuta. Kisakaupunkeja oli viisi, suurin osa otteluista pelattiin Rio de Janeirossa. Kisoihin osallistui 13 maata. Brasilia voitti toisen maailmanmestaruutensa, hopeaa saavutti Jugoslavia ja pronssia Neuvostoliitto. Turnauksen korikuningas oli Perun Ricardo Duarte.


title: Koripallon maailmanmestaruuskilpailut 1967

text: Vuoden 1967 koripallon maailmanmestaruuskilpailut pelattiin Uruguayssa 27. toukokuuta - 11. kesäkuuta. Suurin osa otteluista pelattiin Montevideossa. Kisoihin osallistui 13 maata. Mestaruuden voitti Neuvostoliitto, hopeaa saavutti Jugoslavia ja pronssia Brasilia. Turnauksen korikuningas oli Puolan Mieczysław Łopatka ja arvokkain pelaaja Jugoslavian Ivo Daneu.


title: Alexander von Linsingen

text: Alexander von Linsingen (10. helmikuuta 1850 Hildesheim – 5. kesäkuuta 1935 Hannover) oli saksalainen kenraali, joka palveli komentajana ensimmäisessä maailmansodassa.


title: Alexander von Linsingen

text: Linsingenistä tuli vuonna 1868 upseeri Preussin jalkaväessä ja hän osallistui Ranskan–Saksan sotaan. Hän oli vuodesta 1905 kenraaliluutnantti ja divisioonankomentaja sekä vuodesta 1909 jalkaväenkenraali ja toisen armeijakunnan komentaja. Kyseistä armeijakuntaa hän komensi myös maailmansodan alussa, jolloin se oli liitetty ensimmäiseen armeijaan. Tammikuussa 1915 Linsingen siirrettiin uuden saksalais-itävaltalaisen eteläisen armeijan komentajaksi Karpaateille, tarkoituksenaan hyökätä Przemysliä vastaan. Saavutettuaan menestystä hänet asetettiin heinäkuussa 1915 johtamaan Bug-joella eteläisessä Puolassa tehtävää hyökkäystä ja komentamaan sitä varten muodostettua Bugin armeijaa. Syyskuussa 1915 Bugin armeijasta, yhdennestätoista armeijasta sekä Itävalta-Unkarin neljännestä armeijasta muodostettiin ”armeijaryhmä Linsingen”, joka miehitti eteläisen Puolan ja löi venäläiset marraskuussa Czartoryskin luona. Linsingen sai torjuttua myös venäläisten Brusilovin hyökkäyksen seuraavan vuoden kesäkuussa, mutta hänen armeijaryhmänsä itävaltalaiset joukot kärsivät pahoin.


title: Alexander von Linsingen

text: Helmikuussa 1918 Linsingenin armeijaryhmä eteni nopeasti Ukrainaan ja valtasi maaliskuun aikana Kiovan, Odessan ja Harkovan. Brest-Litovskin rauhan tultua voimaan maaliskuussa Linsingen vapautettiin armeijaryhmän johdosta ja ylennettiin samalla kenraalieverstiksi. Kesäkuusta 1918 alkaen hän toimi Berliinin alueen sotilaskomentajana. Hän erosi vallankumouksen puhjettua 9. marraskuuta 1918.


title: Viktor Aarne

text: Viktor Aarnen isä oli kirvesmies, myöhemmin suntio, Johan Johansson Lindström ja äiti Anna Loviisa Brask. Käytyään muutaman vuoden iltakoulua ja täytettyään 12 vuotta Johan Viktor tuli oppiin tamperelaiselle kultasepälle Johan Erik Hellstenille. Aarne oli tullut kisälliksi Hämeenlinnassa ja suoritti mestarinäytteen Tampereella.


title: Viktor Aarne

text:
Aarnen tuotanto käsitti erilaisia koriste- ja käyttöesineitä. Pöydällä pidettävät valokuvakehykset olivat yksi hänen erikoisuuksistaan. Toinen menestystuote olivat lämpömittarit, joita tuotettiin suuria määriä myös uusklassisin koristein.
Viktor Aarne työskenteli Fabergélla Pietarissa vuosien 1880 ja 1904 välillä. Fabergé valitsi Aarnen suunnittelemaan sarjan art nouveau -vaaseja, joista Venäjän keisarillinen perhe osti useita.
Vuonna 1904 Aarne päätti lähteä Pietarista. Poliittiset levottomuudet ja haluttomuus kasvattaa lapset vieraassa maassa saivat hänet tekemään päätöksensä. Hän perusti Viipurissa yrityksen, johon kuului hyvin varustettu vähittäismyymälä ja työhuone, jossa valmistettiin sekä tilaustöitä että esineitä ja koruja myyntiin. Yritys toimi menestyksellisesti aina Aarnen kuolemaan saakka.


title: Viktor Aarne

text: Aarnen vaimo oli Hilda Emilia Kosonen (1867-1954), kellosepän tytär Joensuusta. Perheeseen syntyi kymmenen lasta. Tyttäristä Lilli oli kultasepänalan menestyneen tukkuliikkeen Leo Gunnari Oy:n toimitusjohtaja. Vanhin poika Uuno "Uki" Viktor Aarne (1890-1985) teki tärkeän työn Suomen Kultaseppien Liiton koulutustoiminnan hyväksi.


title: Viktor Aarne

text: Ulla Tilliander-Godenhielm "Fabergén suomalaiset mestarit" Tammi, 2011


title: Malesian osavaltiot ja territoriot

text: Malesia on liittovaltio, joka koostuu kolmestatoista osavaltiosta "(negeri)" ja kolmesta liittovaltion territoriosta ("Wilayah Persekutuan"). Yksitoista osavaltiota ja kaksi liittovaltion aluetta sijaitsevat Malakan niemimaalla Länsi-Malesiassa. Kaksi osavaltiota ja yksi territorio sijaitsevat Itä-Malesiassa Borneon saarella.


title: Malesian osavaltiot ja territoriot

text: Malakan niemimaalla sijaitsevat 11 osavaltiota kuuluivat vuonna 1948 muodostettuun Malaijan liittovaltioon, joka itsenäistyi brittihallinnon alaisuudesta 1957. Vuonna 1963 valtioliittoon liitettiin Singapore, Sarawak ja brittiläinen Pohjois-Borneo, josta tuli liitoksen myötä Sabah. Samalla valtion nimeksi tuli Malesia. Singapore erotettiin Malesian liittovaltiosta 9. elokuuta 1965. Syynä olivat suuret ristiriidat malaijienemmistöisen Malesian ja kiinalaisenemmistöisen Singaporen välillä.


title: Malesian osavaltiot ja territoriot

text: Osavaltioilla on oma hallitus, kun taas liittovaltion territoriot ovat suoraan keskushallinnon alaisuudessa. Osavaltioiden itsehallinto on rajoitettua ja ne ovat riippuvaisia liittovaltion keskushallinnon myöntämistä määrärahoista. Yhdeksän Malakan niemimaan osavaltiota ovat sulttaanikuntia, neljän osavaltion päämies on kuvernööri. Sulttaanien ja kuvernöörien rooli on vain seremoniallinen ja toimeenpanovaltaa käyttää osavaltion pääministeri, "Menteri Besar".


title: Malesian osavaltiot ja territoriot

text: Territorioilla ei ole omaa hallintoa, vaan ne ovat suoraan Malesian keskushallinnon alaisia. Territorioilla on yhdessä vastaava asema kuin maan kolmellatoista osavaltiolla. Territorioilla on oma ministeriö, jonka johtava ministeri ("Menteri Wilayah") on territorioiden yhteinen päämies.


title: Malesian osavaltiot ja territoriot

text: Osavaltiot on jaettu hallinnollisiin piirikuntiin. Itä-Malesian Sabahin ja Sarawakin osavaltiot on jaettu divisiooniin, jotka puolestaan on jaettu piirikuntiin.


title: Georg von der Marwitz

text: Georg von der Marwitz (3. heinäkuuta 1856 Klein Nossin, lähellä Kösliniä, Pommeri – 27. lokakuuta 1929 Wundichow, Pommeri) oli saksalainen kenraali, joka palveli komentajana ensimmäisessä maailmansodassa.


title: Georg von der Marwitz

text: Marwitz aloitti sotilasuransa ratsuväenupseerina vuonna 1875 ja palveli vuodesta 1888 esikuntatehtävissä. Hänestä tuli 1905 eversti, 1908 kenraalimajuri ja ratssuväkiprikaatin komentaja, 1911 kenraaliluutnantti ja divisioonan komentaja, 1913 ratsuväen ylitarkastaja sekä 1914 ratsuväenkenraali. Maailmansodan puhjettua Marwitz nimitettiin komentamaan toista ratsuväkiarmeijakuntaa, joka muodosti Ranskaan ja Belgian hyökänneiden joukkojen oikean sivustan. Belgiassa elokuun alkupuolella käydyssä Haelenin taistelussa hän sai havaita, ettei ratsuväen käyttö hyökkäyksiin tahtonut enää toimia uusissa sodankäynnin oloissa. Joulukuussa 1914 Saksan sodanjohto hajottikin Marwitzin ratsuväkiryhmän ja hänet siirrettiin itärintamalle 38:nnen ratsuväen reserviarmeijakunnan komentajaksi, koska ratsuväen arveltiin soveltuvan paremmin itärintaman sodankäyntiin. Marwitzin joukot osallistuivat Masurian järvien toiseen taisteluun helmikuussa 1915, minkä jälkeen hänet siirrettiin Karpaateille.


title: Georg von der Marwitz

text: Syksyllä 1915 Marwitz palasi länsirintamalle kuudennen armeijakunnan johtoon, mistä hänet kesällä 1916 kommennettiin takaisin itään torjumaan venäläisten Brusilovin hyökkäystä, ja sitten joulukuussa 1916 takaisin länteen toisen armeijan komentajaksi. Viimeisin komennus jatkui syyskuuhun 1918. Cambrain taistelussa marraskuussa 1917 Marwitz torjui brittien hyökkäyksen tehokkaalla vastahyökkäyksellä, mutta seuraavan kevään suurhyökkäyksessä hän ei saanut suunnitelmien mukaisesti vallattua Amiensia. Amiensin taistelussa 8. elokuuta 1918 britit onnistuivat murtamaan Marwitzin armeijan linjat ”Saksan armeijan mustana päivänä”. Syyskuussa Marwitz siirrettiin viidennen armeijan komentajaksi Verduniin. Hän vetäytyi palveluksesta sodan päätyttyä joulukuussa 1918.


title: Kim Kum-ok

text: Kim Kum-ok (s. 9. joulukuuta 1988 Pjongjang) on pohjoiskorealainen kestävyysjuoksija. Hänen henkilökohtainen ennätysaikansa maratonissa on 2:26:56 (Pjongjang, 2007) ja puolimaratonissa 1:11:55 (Hongkong, 2009). Kimin saavutuksia ovat muiden muassa pronssimitali Aasian kisoissa, kultamitalit Aasian maratonmestaruuskilpailuissa sekä Hongkongin (2008) ja Pjongjangin maratonien voitot (2010).


title: Kim Kum-ok

text: Pekingin vuoden 2008 kesäolympialaisissa Kim jäi naisten maratonissa 12. ja Lontoon vuoden 2012 kesäolympialaisissa 49. sijalle.


title: Remus von Woyrsch

text: Remus von Woyrsch (4. helmikuuta 1847 – 6. elokuuta 1920 Pilsnitz, lähellä Breslauta) oli saksalainen sotamarsalkka, joka palveli komentajana ensimmäisessä maailmansodassa.


title: Remus von Woyrsch

text: Woyrsch liittyi Preussin armeijaan vuonna 1866 ja valmistui upseeriksi seuraavana vuonna. Hän osallistui sotaan Itävaltaa vastaan 1866 ja Ranskan–Saksan sotaan 1870–1871. Vuosina 1882–1896 hän palveli pääesikunnassa ja oli sen jälkeen rykmentin sekä vuodesta 1901 divisioonan ja vuodesta 1904 armeijakunnan komentajana. Woyrsch ylennettiin 1906 jalkaväenkenraaliksi ja hän ehti jo vetäytyä eläkkeelle vuonna 1911. Maailmansodan sytyttyä 1914 hänet kuitenkin kutsuttiin takaisin palvelukseen ja hän sai komentoonsa Sleesian Landwehr-joukot, jotka sijoitettiin itärintamalle. Woyrschin joukot alistettiin Itävalta-Unkarin armeijalle, ja hän pelasti Viktor von Danklin Itävalta-Unkarin ensimmäisen armeijan tuholta tappiollisen Rava Russkan taistelun jälkeen suojaamalla sen perääntymisen. Tämän jälkeen Woyrschille muodostettiin lokakuussa 1914 oma armeijaryhmä, joka osallistui seuraavan kahden vuoden aikana sotatoimiin Venäjää vastaan. Woyrsch voitti venäläiset Thornin ja Siennon taisteluissa kesäkuussa 1915 ja osallistui Ivangorodin valtaukseen saman vuoden elokuussa sekä venäläisten hyökkäyksen torjumiseen Baranowiczessa kesällä 1916. Hänet ylennettiin näiden ansioiden seurauksena kenraalieverstiksi.


title: Remus von Woyrsch

text: Elokuussa 1916 Woyrsch sai komennettavakseen Baijerin prinssi Leopoldin entisen armeijaryhmän eteläisesä Puolassa. Venäjän tehtyä aselevon Woyrschin armeijaryhmä hajotettiin joulukuussa 1917 ja hän siirtyi eläkkeelle sotamarsalkaksi ylennettynä.


title: The Guinea Pig Club

text: The Guinea Pig Club on brittiläinen, alun perin juomakerhoksi perustettu, palovammapotilaiden järjestö.


title: The Guinea Pig Club

text: Toisen maailmansodan aikana Britanniassa toimi neljä sotavammojen kirurgiseen hoitoon erikoistunutta sairaalaa. Lontoon eteläpuolella, West Sussexin East Grinsteadissa sijaitsi etenkin palovammapotilaita hoitanut Queen Viktorian sairaala (tuolloin nimellä "The Queen Victoria Cottage Hospital"). Sen johdossa oli yksi maan tunnetuimmista plastiikkakirurgeista, Archibald McIndoe. Potilaat olivat pääosin lentäjiä, joilla oli palovammoja kasvoissa ja raajoissa. Koska hänen potilaittensa vammojen laatu ja laajuus olivat monesti varsin poikkeuksellisia ja plastiikkakirurgia hoitomuotona muutenkin varsin nuori, joutui McIndoe usein turvautumaan poikkeuksellisiin ja kokeellisiin hoitomuotoihin. Tämän tietäen potilaat alkoivat käyttää itsestään nimitystä "guinea pigs" ().


title: The Guinea Pig Club

text: Vuonna 1941 McIndoen 39 potilasta perusti "The Guinea Pig Clubin". Sen ensisijainen tarkoitus oli piristää pahoin vammautuneita potilaita. Tämä olikin tarpeen sillä itsemurhat olivat plastiikkakirurgisilla osastoilla varsin yleisiä.


title: The Guinea Pig Club

text: Kerhon toimikunta määritteli kolme jäsentasoa:


title: The Guinea Pig Club

text:
1) "The Guinea Pigs" - henkilöt, jotka ovat saaneet palovammoja lentoturmassa ja läpikäyneet plastiikkakirurgisia toimenpiteitä Queen Victorian sairaalassa.
2) "Honorary Members" - kirurgit, lääkärit ja tutkijat, jotka olivat työskennellet Queen Victorian sairaalan palovammayksikössä.
3) "Friends of the Guinea Pig Club" - henkilö, joka on tukenut kerhon toimintaa joko taloudellisesti tai muulla tavoin.


title: The Guinea Pig Club

text: Roisia huumoria henkivät kerhon ensimmäiset virkailijavalinnat. Sihteeriksi valittiin mies, jonka sormet olivat palaneet niin pahoin, että kokousten pöytäkirjat oli pidettävä lyhyinä. Ensimmäisen rahastonhoitajan pahimmat palovammat olivat jaloissa. Tämän ajateltiin estävän pakenemisen kerhon varojen kera.


title: The Guinea Pig Club

text: Kerho oli suurimmillaan sodan päättyessä. Siihen kuului tuolloin 649 jäsentä viidestä maasta. 57% heistä oli brittejä; 27% kanadalaisia; 8% australialaisia ja 8% uusiseelantilaisa.


title: The Guinea Pig Club

text: McIndoe toimi kerhon puheenjohtajana sen perustamisesta aina kuolemaansa saakka, vuoteen 1960. Hän oli tuolloin saanut toiminnastaan aatelisarvon Sir.


title: Bosnia ja Hertsegovina talviolympialaisissa 2014

text: Bosnia ja Hertsegovina osallistui Sotšin talviolympialaisiin 2014. Ensimmäistä kertaa itsenäisenä valtiona Bosnia ja Hertsegovina osallistui Lillehammerin talviolympialaisiin 1994. Alppihiihtäjä Zana Novakovic toimi Bosnia ja Hertsegovinan joukkueen lipunkantajana olympialaisten avajaisseremoniassa. Sotšissa maata edusti viisi urheilijaa kolmessa eri lajissa, mutta ainuttakaan mitalia maa ei saavuttanut.


title: Choe Kum-hui

text: Choe Kum-hui (; s. 1. heinäkuuta 1987) on pohjoiskorealainen uimahyppääjä. Hän kilpaili vuoden 2008 kesäolympialaisissa Pekingissä ja sijoittui siellä naisten 10 metrin kerroshyppyjen parikilpailussa kuudenneksi yhdessä Kim Un-hyangin kanssa. Aasian kisoissa Choe on saanut pronssia kahdesti (2006, 2010).


title: Bruno Banani

text: Bruno Banani (ent. Fuahea Semi, s. 4. joulukuuta 1987 Angahā, Tonga) on tongalainen ohjaskelkkailija. Hän edusti kotimaataan vuoden 2014 Sotšin talviolympialaisissa maansa ensimmäisenä talviolympialaisten osallistujana sijoittuen 32:nneksi.


title: Bruno Banani

text: Banani harjoittelee Euroopassa Saksan kelkkailujoukkueen kanssa. Hän on osallistunut muun muassa kelkkailun MM-kilpailuihin vuosina 2011, 2012 ja 2013 sekä Amerikan ja Tyynenmeren mestaruuskilpailuihin 2011, joissa Banani sijoittui pronssille.


title: Bruno Banani

text: Bruno Bananin alkuperäinen nimi on Fuahea Semi, jonka hän vaihtoi vuonna 2008 sponsorinaan toimivan saksalaisen alusvaatemerkin mukaan.


title: Jon Myong-hwa

text: Jon Myong-hwa (s. 9. elokuuta 1993 Pjongjang) on pohjoiskorealainen jalkapalloilija. Hän on keskikenttäpelaaja, joka on kuulunut April 25 Sports Club -seuraan ja pelannut myös kansainvälisellä tasolla. Hänen pituutensa on 171 cm. Jon osallistui Lontoon vuoden 2012 kesäolympialaisiin, jossa hän kuului yhdeksänneksi sijoittuneeseen maansa naisten joukkueeseen.


title: Tut.by

text: tut.by on vuonna 2000 käynnistetty valkovenäläinen internetportaali, verkkokauppa ja uutisportaali. Tämän Valko-Venäjän suosituimman portaalin taustaorganisaatio on rajavastuuyhtiö OOO TUT BAI Media. Tämä on puolestaan perustajansa Juri Zisserin () hallitseman unitaariyritys UP Nadežnyje programmyn () yhtiö.


title: Vetelin Nuorisokuoro

text: Vetelin Nuorisokuoro on suomalainen kuoro, joka on levyttänyt hengellistä musiikkia.


title: Idealside

text: Idealside oli suomalainen yhtye joka julkaisi yhden pitkäsoiton Polarvox-levymerkille..


title: Tami Combo

text: Tami Combo oli suomalainen yhtye joka julkaisi yhden pitkäsoiton Kiss-levymerkille.


title: Farm Aid

text: Farm Aid on vuodesta 1985 lähtien Yhdysvalloissa järjestetty hyväntekeväisyyskonserttien sarja. Sillä kerätään varoja maan velkaantuneille pienviljelijöille, jotka ovat vaarassa menettää tilansa taloudellisten vaikeuksiensa vuoksi. Konsertti on järjestetty säännöllisesti vuosia 1988 ja 1991 lukuun ottamatta vaihtuvilla paikkakunnilla eri puolilla Yhdysvaltoja.


title: Farm Aid

text: Farm Aid sai alkunsa heinäkuussa 1985 järjestetystä Live Aid -konsertista, jolla kerättiin apua Etiopian nälänhädän uhrien auttamiseksi. Bob Dylan esitti toivomuksen, että joku alkaisi kerämään varoja myös amerikkalaisten maanviljelijöiden tukemiseksi. Ensimmäinen Farm Aid -konsertti pidettiin vielä saman vuoden syyskuussa Illinoisin osavaltion Champaignin kaupungissa. Sen järjestäjinä toimivat Willie Nelson, John Mellencamp ja Neil Young. Yhdessä Dave Matthewsin kanssa he muodostavat myös nykyisen Farm Aid -organisaation johtokunnan.


title: Anita Seitava

text: Anita Anneli Seitava (24. toukokuuta 1937 Helsinki – 24. helmikuuta 2018) oli suomalainen laulaja ja näyttelijä.


title: Polar Sisters

text: Polar Sisters oli suomalainen lauluyhtye joka julkaisi yhden pitkäsoiton Polarvox-levymerkille.


title: Pekka Salomaa

text: Urho Pekka Salomaa (s. 30. huhtikuuta 1933 Tammela) on suomalainen oopperalaulaja (baritoni) ja kirjailija. Hän toimi Sibelius-Akatemiassa yksinlaulun lehtorina 1971–1979 ja oopperakoulutuksen professorina 1979–1999. Hän vieraili 1960–1970-luvulla solistina mm. Suomen Kansallisoopperassa sekä Saksassa. Pekka Salomaan poika Petteri Salomaa on oopperalaulaja.


title: Turun Naislaulajat

text: Turun Naislaulajat on suomalainen kuoro, joka perustettiin vuonna 1944. Kuoro esittää sekä klassista että kevyttä musiikkia sekä moderneja kuorosävellyksiä ja kansanmusiikkia. Turun Naislaulajien taiteellisena johtajana on syksystä 2007 alkaen toiminut Riitta Sorvola.


title: Kuurinmaan motti

text: Kuurinmaan motti () oli toisessa maailmansodassa Neuvostoliiton Baltian offensiivin ja Operaatio Bagrationin seurauksena syntynyt motti, jossa Neuvostoliiton 1. Baltian rintaman joukot motittivat Saksan Pohjoisen armeijaryhmän joukot Kuurinmaalle, Latviaan 9. lokakuuta 1944. Armeijaryhmä uudelleennimettiin 25. tammikuuta 1945 Armeijaryhmä Kuurinmaaksi. Mottiin jäivät Saksan 16. ja 18. armeija. Motissa olleet joukot antautuivat sodan loputtua 22. toukokuuta 1945, jolloin siellä olleet 180 000 saksalaissotilasta joutui sotavankeuteen.


title: Kuurinmaan motti

text: Saksan pohjoinen armeijaryhmä oli vallannut Baltian ja siten myös Kuurinmaan operaatio Barbarossassa kesällä 1941. Seuraavat kaksi vuotta armeijaryhmä yritti vallata Leningradin, kunnes tammikuussa 1944 puna-armeija mursi kaupungin piiritysrenkaan.


title: Kuurinmaan motti

text: Neuvostoliitto aloitti 22. kesäkuuta 1944 Valko-Venäjän strategisen iskun, jonka peitenimi oli operaatio Bagration. Operaation tavoitteena oli Valko-Venäjän alueen vapauttaminen saksalaismiehityksestä. 29. elokuuta päättynyt operaatio oli menestys tuhoten lähes täysin Saksan keskustan armeijaryhmän. Sen viimeiset vaiheet Kaunaksen ja Siauliain hyökkäykset kohdistuivat Itämeren rannikolle eristäen keskustan ja pohjoisen armeijaryhmät toisistaan.


title: Kuurinmaan motti

text: Bagrationin päätyttyä puna-armeija aloitti Balttian alueella hyökkäyksen Saksan joukkojen yrittäessä säilyttää rintamansa operaatio Doppelkopfin avulla. Neuvostojoukot aloittivat Memelin operaation pyrkimyksenään eristää pohjoinen armeijaryhmä lopullisesti.


title: Kuurinmaan motti

text: Neuvostojoukot saavuttivat Itämeren rannikon Memelin lähistöllä 9. lokakuuta 1944. Sen seurauksena pohjoinen armeijaryhmä eristettiin Itä-Preussista. Hitlerin neuvonantajat – erityisesti Heinz Guderian – ehdottivat saarroksiin joutuneen armeijaryhmän evakuoimista meritse, jotta itärintama voitaisiin vakauttaa. Hitler kielsi evakuoinnin ja käski joukkojen pitää hallussaan olevat alueet Kuurinmaalla ja Viron saaristossa.


title: Tähtikampela

text: Tähtikampela ("Platichthys stellatus") on Tyynenmeren pohjoisosassa elävä kampelalaji.


title: Tähtikampela

text: Kala on enimmillään metrin mittainen. Evät ja pyrstö ovat mustan ja keltaisen raidalliset. Keskiruumis on siniharmaa.


title: Tähtikampela

text: Tähtikampelaa esiintyy Tyynellämerellä lähinnä pohjoisella pallonpuoliskolla.


title: Tähtikampela

text: Laji syö kaloja sekä äyriäisiä ja muita selkärangattomia eläimiä.


title: Kaius Tihtonen

text: Kaius Tihtonen on suomalainen laulaja, joka on kotoisin Tyrvännöstä. Hän teki yhden pitkäsoiton Blue Master -levymerkille, mutta katosi sitten julkisuudesta.


title: Yo! Frozen Yogurt Cafe

text: Yo! Frozen Yogurt Cafe oli toistaiseksi ainoa suomalainen jääjogurttien markkinoimiseen pohjautunut yritys. Sen toimitusjohtajana toimi Ilari Oidekivi, ja se avasi ensimmäiset myymälänsä Kauppapeskus Columbuksessa ja Isossa Omenassa heinäkuussa 2012. Lokakuussa 2013 Yo! Frozen Yogurt Cafe laajensi liiketoimintaansa myös Turun Hansakortteliin. Vuosien 2014 ja 2015 vaihteessa Suomen Yo! Frozen Yoghurt ajautui konkurssiin, ja kaikki kolme kahvilaa suljettiin.


title: Yo! Frozen Yogurt Cafe

text: Ketjulla oli seuraavilla paikkakunnilla myymälöitä.


title: Mark McMorris

text: Mark Lee McMorris (s. 9. joulukuuta 1993 Regina, Saskatchewan) on kanadalainen lumilautailija. Hän voitti pronssia Sotšin olympialaisissa vuonna 2014 ensimmäistä kertaa olympiatasolla kisatussa slopestylessa. Neljä vuotta myöhemmin Pyeongchangissa hän saavutti toistamiseen olympiapronssia slopestylessa.


title: Mark McMorris

text: X Gamesissa McMorris on voittanut slopestyle-kilpailun Aspenissa vuosina 2012, 2013 ja 2015 ja sijoittunut toiseksi vuosina 2011 ja 2014. Vuosina 2012 ja 2015 hän voitti myös big airin, josta sai hopeaa vuonna 2013.


title: Ladies’ Home Journal

text: Ladies’ Home Journal on Meredith Corporationin julkaisema yhdysvaltalainen naistenlehti. Sen levikki on yli 3 miljoonaa kappaletta.


title: Ladies’ Home Journal

text: Ladies’ Home Journal perusti 1883 Cyrus Curtis, kun hän havaitsi, että maatalouslehtensä naistenosasto, jota kirjoitti hänen vaimonsa Louisa Knapp Curtis, oli paljon suositumpi kuin itse lehti. Siitä kehittyi nykyisten laajalevikkisten aikakauslehtien malli. Sen hinta oli matala, ja varoja se keräsi erityisesti mainosten avulla. Lehdellä oli kolmessa vuodessa jo 270 000 tilaajaa. ja Sen levikki ylitti ensimmäisenä aikakauslehtenä miljoonan kappaleen rajan vuonna 1903.


title: Pasila 2.5 – The Spin-Off

text: Pasila 2.5 – The Spin-Off on vuosina 2014-2016 esitetty suomalainen piirrossarja, joka on jatkoa "Pasila"-sarjalle. Yle tilasi sarjaa neljä tuotantokautta eli yhteensä 40 jaksoa.


title: Pasila 2.5 – The Spin-Off

text: Ensimmäinen tuotantokausi esitettiin 27. helmikuuta 2014 – 1. toukokuuta 2014.


title: Pasila 2.5 – The Spin-Off

text: Toinen tuotantokausi esitettiin 27. marraskuuta 2014 – 12. helmikuuta 2015.


title: Pasila 2.5 – The Spin-Off

text: Kolmas tuotantokausi esitettiin 19. helmikuuta 2015 – 30. huhtikuuta 2015.


title: Pasila 2.5 – The Spin-Off

text: Neljäs ja toistaiseksi viimeinen tuotantokausi esitettiin 9. maaliskuuta 2016 – 11. toukokuuta 2016. Neljännen kauden kaikki jaksot julkaistiin Yle Areenassa ennakkoon 9. maaliskuuta 2016, jolloin myös esittäminen alkoi televisiossa.


title: Mürren

text: Mürren on vanha walserilaiskylä Keski-Sveitsissä, Bernin kantonissa, Lauterbrunnenin kunnassa. Mürren on tunnettu talviurheilukeskuksena 1800-luvun puolesta välistä alkaen. Kylässä on vajaat 500 vakituista asukasta.


title: Mürren

text: Talviurheilukeskukseksi Mürren on kehittynyt 1800-luvun alkupuolelta alkaen. Ensimmäinen majatalo kylään rakennettiin 1857. Mürrenissä järjestettiin ensimmäiset Alppihiihdon maailmanmestaruuskilpailut vuonna 1931.


title: Mürren

text: Kylä sijaitsee noin 1 650 metrin korkeudessa Lauterbrunnentalin laakson länsirinteellä, Schilthornvuoren itäpuolella.


title: Mürren

text: Matka Mürreniin on monen mutkan takana eikä kylään ei ole autotietä. Lauterbrunnentalin laaksoon kulkee maantie ja Berner Oberland-Bahnen AG:n rautatie Interlakenista. Laaksosta pääsee Mürreniin kahta kautta:


title: João Franco

text: João Ferreira Franco Pinto de Castella Branco (14. helmikuuta 1855 Fundão – 4. huhtikuuta 1929 Anadia) oli Portugalin itsevaltainen pääministeri vuosina 1906–1908.


title: João Franco

text: Franco oli koulutukseltaan lakimies ja hän toimi jonkin aikaa kuninkaallisena prokuraattorina. Hän oli 1891–1892 yleisten töiden ministerinä ja 1893–1897 sisäministerinä konservatiivien ("regeneradores") hallituksissa, mutta perusti sen jälkeen oman keskiryhmänsä ("regeneradores liberales"). Franco pääsi toukokuussa 1906 Portugalin pääministeriksi liberaalien tuella ja hajotti ensi töikseen parlamentin ("Cortes"). Kun syksyllä valittu uusi parlamentti ei hyväksynyt hallituksen esitystä tupakkamomopolista, eivätkä neuvottelut puoluejohtajien kanssa johtaneet tulokseen, Franco ryhtyi toukokuusta 1907 alkaen hallitsemaan ilman parlamenttia kuningas Kaarle I:n tuella. Tämän seurauksena hän kykeni toteuttamaan monia taloudellisia ja hallinnollisia uudistuksia. Francon itsevaltainen hallinto katkeroitti opposition, ja hallitus sensuroi lehdistöä hillitäkseen arvostelua.


title: João Franco

text: Franco oli halunnut pelastaa Portugalin horjuvan monarkian, mutta ei saanut yhdistettyä riitaisia monarkistiryhmiä hallituksensa tueksi. Häntä syytettiin myös juonittelusta ja luvattomasta varojen siirtämisestä kuninkaalle. Vuoden 1907 lopussa hallitus joutui kukistamaan Lissabonissa ja Portossa nousseen tasavaltalaisen kumousliikehdinnän. Lopulta kuningas Kaarle I ja kruununprinssi salamurhattiin 1. helmikuuta 1908. Franco joutui eroamaan kaksi päivää myöhemmin. Portugalin muututtua tasavallaksi lokakuussa 1910 hänet vangittiin, mutta vapautettiin pian takuita vastaan ja häntä vastaan nostetut syytteet hylättiin.


title: Alankomaat talviolympialaisissa 1980

text: Alankomaat osallistui Lake Placidin talviolympialaisiin 1980 29 urheilijan joukkueella, urheilijoita osallistui pikaluisteluun ja jääkiekkoon. Avajaisissa lippua kantoi Piet Kleine.


title: Wilhelm Solf

text: Wilhelm Heinrich Solf (5. lokakuuta 1862 Berliini – 6. helmikuuta 1936 Berliini) oli saksalainen virkamies, joka toimi Saksan siirtomaahallinnon palveluksessa sekä Saksan keisarikunnan viimeisenä ulkoministerinä lokakuusta joulukuuhun vuonna 1918.


title: Wilhelm Solf

text: Solf opiskeli Berliinissä ja Lontoossa itämaisia kieliä ja väitteli tohtoriksi muinaisintialaisista teksteistä. Myöhemmin hän työskenteli Saksan ulkoministeriön siirtomaaosastolla ja sen alaisuudessa useissa Saksan siirtomaissa. Vuosina 1898–1899 hän oli piirituomarina Saksan Itä-Afrikassa, 1899–1900 Apian kaupunginhallinnon johtajana Samoalla ja 1900–1911 Saksan Samoan kuvernöörinä. Joulukuusta 1911 alkaen Solf toimi Saksan siirtomaaministerinä. Aluksi hän pyrki yhteistyöhön Ison-Britannian kanssa Saksan siirtomaavallan laajentamiseksi. Ensimmäisen maailmansodan puhjettua hän tuki Afrikan-siirtomaavallan laajentamisen sisällyttämistä Saksan sodanpäämääriin. Maailmansodan aikana Saksa kuitenkin menetti kaikki siirtomaansa Afrikassa ja Tyynellämerellä. Koska Solf kannatti Saksan siirtomaaimperiumia, hän yritti vuodesta 1917 alkaen puhua sellaisen rauhanjärjestelyn puolesta, jossa Saksa luopuisi valloituksistaan Ranskassa ja Belgiassa, mutta saisi vastaavasti siirtomaansa takaisin Afrikassa. Hän vastusti myös rajoittamattoman sukellusvenesodan käyttöönottoa.


title: Wilhelm Solf

text: Kun tappio sodassa oli jo nähtävissä, Solf kutsuttiin 3. lokakuuta 1918 Max von Badenin hallituksen ulkoministeriksi, säilyttäen samalla siirtomaaministerin salkun. Solf vastasi Yhdysvaltain presidentti Woodrow Wilsonin kanssa käydystä sähkeidenvaihdosta, jonka seurauksena Saksa solmi aselevon 11. marraskuuta. Solf jatkoi ulkoministerinä vielä jonkin aikaa vallankumouksen jälkeen Friedrich Ebertin johtaman kansanvaltuutettujen neuvoston alaisuudessa, mutta erosi 13. joulukuuta 1918 ajauduttuaan erimielisyyksiin hallituksen toisen puheenjohtajan Hugo Haasen kanssa. Solf toimi 1920–1928 Saksan edustajana Tokiossa, vuodesta 1921 suurlähettilään nimikkeellä. Hieman ennen natsien valtaannousua hän oli mukana hankkeessa, jonka tarkoituksena oli perustaa Saksaan uusi keskustapuolue, mutta tämä ei onnistunut.


title: Wilhelm Solf

text: Wilhelm Solfin leski Johanna Solf perusti myöhemmin Solfin piirinä tunnetun vastarintaryhmän.


title: Kuah

text: Kuah on Langkawin piirikunnan suurin kaupunki. Kaupunki sijaitsee Langkawin saaren kaakkoiskulmassa, Malesian luoteisosassa.


title: Jenny Jones

text: Jenny Jones (s. 3. heinäkuuta 1980) on brittiläinen lumilautailija, joka kilpailee enimmäkseen slopestylessa.


title: Jenny Jones

text: Jones sijoittui Stonahamin MM-kilpailuissa 2013 kuudenneksi slopestylessa. Hän saavutti slopestylen pronssia Sotšin olympialaisissa 2014 ollen ensimmäinen brittiläismitalisti talviolympialaisten historiassa.


title: Jenny Jones

text: Lumilautailun maailmancupissa Jones kilpaili ensimmäisen kerran Whistlerissä joulukuussa 2001 sijoittuen half-pipessa 31:nneksi. Maailmancupin pisteille hän pääsi ensimmäisen kerran seuraavana päivänä käydyssä kilpailussa oltuaan 26:s. Kymmenen parhaan joukkoon Jones sijoittui ensimmäisen kerran Špindlerův Mlýnissä maaliskuussa 2013 oltuaan slopestylessa kuudes. Parhaimmillaan hän on sijoittunut toiseksi Cardronassa elokuussa 2013.


title: Mustavatsamedestäjä

text: Mustavatsamedestäjä ("Cinnyris nectarinioides") on medestäjien heimoon kuuluva varpuslintu.


title: Mustavatsamedestäjä

text: Mustavatsamedestäjää tavataan Etiopiassa, Keniassa, Somaliassa ja Tansaniassa. Lajin kannankehitys on vakaa, ja se on luokiteltu elinvoimaiseksi.


title: Purppuravyömedestäjä

text: Purppuravyömedestäjä ("Cinnyris bifasciatus") on medestäjien heimoon kuuluva varpuslintu.


title: Purppuravyömedestäjä

text: Purppuravyömedestäjää tavataan Angolassa, Botswanassa, Kongon tasavallassa, Kongon demokraattisessa tasavallassa, Etiopiassa, Gabonissa, Keniassa, Malawissa, Mosambikissa, Namibiassa, Ruandassa, Somaliassa, Etelä-Afrikassa, Swazimaassa, Tansaniassa, Ugandassa, Sambiassa ja Zimbabwessa. Lajin on kuvattu olevan pääosin yleinen, ja sen kannankehitys on vakaa. Se on luokiteltu elinvoimaiseksi.


title: Tsavonmedestäjä

text: Tsavonmedestäjä ("Cinnyris tsavoensis") on medestäjien heimoon kuuluva varpuslintu. Sitä pidetään joskus samana lajina purppuravyömedestäjän ("Cinnyris bifasciatus") kanssa. Tsavonmedestäjää tavataan Itä-Keniassa ja Koillis-Tansaniassa.


title: Rannikkomedestäjä

text: Rannikkomedestäjä ("Cinnyris chalcomelas") on medestäjien heimoon kuuluva varpuslintu.


title: Rannikkomedestäjä

text: Rannikkomedestäjää tavataan Keniassa ja Somaliassa. Lajin kannankehitys on vakaa, ja se on luokiteltu elinvoimaiseksi.


title: Pembanmedestäjä

text: Pembanmedestäjä ("Cinnyris pembae") on medestäjien heimoon kuuluva varpuslintu.


title: Pembanmedestäjä

text: Pembanmedestäjää tavataan Tansanialle kuuluvalla Pemban saarella. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Otto Weddigen

text: Otto Weddigen (15. syyskuuta 1882 Herford, Westfalen – 18. maaliskuuta 1915 Pohjanmeri) oli yksi Saksan tunnetuimmista sukellusvenekapteeneista ensimmäisen maailmansodan alkuvaiheessa.


title: Otto Weddigen

text: Weddigen liittyi Saksan laivastoon vuonna 1901 ja osallistui Saksan U-veneiden kehittämiseen alusta alkaen. Hänestä tuli syyskuussa 1910 sukellusvenekapteeni ja lokakuussa 1911 U-9-sukellusveneen komentaja. Weddigenistä tuli kuuluisuus, kun hän onnistui maailmansodan alussa 22. syyskuuta 1914 upottamaan Hollannin rannikon edustalla tunnin aikana kolme kuninkaallisen laivaston risteilijää, "Aboukirin", "Hoguen" ja "Cressyn". Noin 1 400 miestä hukkui. 15. lokakuuta U-9 upotti risteilijä "Hawken" Skotlannin rannikon edustalla, jolloin britit menettivät 500 miestä. Sittemmin Weddigen siirtyi komentamaan uudenaikaisempaa U-29:ää ja upotti vielä helmikuussa 1915 neljä brittien kauppalaivaa. Hän kuitenkin hukkui miehistöineen 18. maaliskuuta, kun taistelulaiva "HMS Dreadnought" ajoi U-29:n upoksiin Skotlannin Moray Firthin edustalla.


title: Firapelipelimannit

text: Firapelipelimannit on suomalainen kansanmusiikkiyhtye joka teki kaksi pitkäsoittoa Blue Master -levymerkille.


title: Akvaario (täsmennyssivu)

text: Akvaario voi tarkoittaa seuraavia:


title: Anitta ja Marianne

text: Anitta ja Marianne on suomalainen lauluduo joka teki yhden pitkäsoiton Blue Master -levymerkille. Duo koostuu kahdesta sisaruksesta Marianne ja Anitta Kettusesta.


title: Historian Opiskelijain Liitto

text: Historian Opiskelijain Liitto (Hol ry, ruots. Historiestuderandenas Förbund rf) on valtakunnallinen historian opiskelijoiden edunvalvontaan keskittynyt kattojärjestö. Poliittisesti sitoutumattomaan liittoon kuuluu 11 historia-alan ainejärjestöä seitsemästä eri yliopistosta. Historian opiskelijoiden edunvalvomisen lisäksi liiton tavoitteena on edistää ainejärjestöjen välistä yhteistyötä ja tiedonvälitystä sekä tarjota mahdollisuus valtakunnalliseen ajatustenvaihtoon alan opiskelijoiden kesken.


title: Historian Opiskelijain Liitto

text: Historian Opiskelijain Liiton synty ajoittuu 1960-luvulle, aikaan jolloin perustettiin uusia yliopistoja maakuntiin. Kun historian opiskelumahdollisuudet ja opiskelijamäärät lisääntyivät, kaivattiin järjestöä eri yliopistojen historian opiskelijoiden yhteistyöelimeksi. Jyväskylän Tosine, Tampereen Patina, Helsingin Kronos ja Turun Kritiikki perustivat liiton vuonna 1966 ja sen ensimmäiseksi puheenjohtajaksi valittiin Jyväskylän Reino Rantanen.


title: Historian Opiskelijain Liitto

text: Alkuun liitto pyrki edistämään opiskelijoiden työelämään sijoittumista, yhtenäistämään aineen oppisisältöjä ja parantamaan opiskelijoiden asemaa yliopistoissa. Se julkaisi myös omaa Fakta-lehteään vuosina 1967–1973. Erityisesti 1970-luvulla liiton toimintaa ohjasivat, kuten suurinta osaa muistakin ajan opiskelijajärjestöistä, vasemmistolaiset arvot ja sen toimintatapoihin tulivat mukaan lakot, mielenosoitukset ja julkilausumat. Liiton aktiivisuus heikkeni huomattavasti 1970-luvun kuluessa, kun sen jäsenjärjestöjen taloudelliset tilanteet huonontuivat. Liiton toiminta virkistyi vasta vähitellen 1980-luvun myötä ja se käynnisti mm. oman julkaisutoiminnan. Itä-Euroopan maiden vapautuessa liitto lähti vuonna 1989 mukaan perustamaan alan kansainvälistä opiskelijajärjestöä ISHA:a (International Students of History Association). Kiinnostus ISHA:n toimintaa kohtaan väheni kuitenkin pian, sillä kansainvälinen järjestötoiminta vei voimavaroja liiton omasta toiminnasta.


title: Historian Opiskelijain Liitto

text: Vuosituhanteen vaihteessa Hol edelleen järjesti seminaareja ympäri Suomea, joskin niiden kävijämäärät olivat usein vähäisiä. Kaksituhatta luvulla jäsenjärjestöjen keskinäinen yhteydenpito helpottui uusien viestintäteknologioiden myötä. Liitto on julkaissut omaa blogiaan vuodesta 2012 ja pyrkinyt lisäämään näkyvyyttään jäsenjärjestöjen opiskelijoille sosiaalisen median välityksellä. Liiton uudistustyötä on myös jatkettu etenkin vuonna 2013 käyttöön otettujen uusien verkkosivujen parissa. Viime vuosina myös liiton seminaarien osallistujamäärät ovat olleet huomattavassa kasvussa.


title: Historian Opiskelijain Liitto

text: Historian Opiskelijain Liiton toiminnan näkyvimmän osan muodostavat vuosittain eri kaupungeissa järjestettävät syys- ja kevätseminaarit, joiden tarkoituksena on esitellä jäsenistölle jotakin historiantutkimuksen aihepiiriä tai teemaa sekä usein esitellä järjestäjäkaupungin erityisosaamista tällä saralla. Seminaareissa on usein läsnä myös liiton yhteistyökumppaneita, kuten ammattiliittoja, jotka tarjoavat alan opiskelijoita hyödyttävää työelämätietoutta. Varsinaisen akateemisen osan lisäksi seminaarit sisältävät usein vapaamuotoista iltaohjelmaa muun muassa perinteikkään saunomisen ja sitsien muodoissa. Jäsenjärjestöjen opiskelijoiden lisäksi myös muut nykyiset ja entiset historian opiskelijat sekä historiatieteen harrastajat ovat tervetulleita liiton seminaarien virallisiin osuuksiin.


title: Historian Opiskelijain Liitto

text: Seminaarien lisäksi liitto palkitsee vuosittain kunniakirjoilla opiskelijoita, jotka ovat ansioituneet omissa ainejärjestöissään historian opiskelijoiden aktiivisina edunajajina. Liito julkaisee muun muassa historiaa ja opiskelua käsittelevää blogia ja tarjoaa historian opiskelijoille yhteisen keskustelu ja tiedotuskanavan Facebook-sivuillaan. Hol ry jakaa myös pieniä taloudellisia etuja jäsenjärjestöjensä opiskelijoille neuvottelemalla heille ilmaisen sisäänpääsyn useisiin eri kaupunkien museoihin.


title: Historian Opiskelijain Liitto

text: Kevätseminaarin yhteydessä järjestettävässä vuosikokouksessa valitaan liitolle uusi hallitus, joka koostuu jokaisen yhdentoista ainejärjestön edustajasta eli Hol-vastaavasta sekä puheenjohtajakaupungista valitusta puheenjohtajasta, sihteeristä ja taloudenhoitajasta. Liiton puheenjohtajuus kiertää aina kaupungeittain järjestyksessä Jyväskylä, Helsinki, Oulu, Joensuu, Tampere ja Turku.


title: Historian Opiskelijain Liitto

text: Liiton hallitus käyttää liiton hallintovaltaa vuoden mittaisen kautensa aikana sekä vastaa liiton toiminnasta. Hallitus toimii itsenäisesti, mutta kauden toimintaa linjaa aina liiton vuosikokouksen hyväksymä toimintasuunnitelma ja talousarvio sekä hallituksen ensimmäisessä kokouksessa hyväksytty johtosääntö. Liiton hallitus valitsee sääntöjensä nojalla aina keskuudestaan työvaliokunnan, joka valmistelee hallituksen kokoukset ja vastaa liiton käytännön asioiden hoitamisesta.


title: Sina Candrian

text: Sina Candrian (s. 21. marraskuuta 1988 Flims, Graubünden) on sveitsiläinen lumilautailija, joka kilpailee nykyisin slopestylessa.


title: Sina Candrian

text: Euroopan nuorten olympiafestivaaleilla Montheyssa vuonna 2005 Candrian saavutti hopeaa sekä lumilautakrossissa että half-pipessa. Samana vuonna käydyissä nuorten MM-kilpailuissa hän saavutti pronssia half-pipessa. Vuoden 2006 nuorten MM-kilpailuissa hän voitti kultaa big airissa ja pronssia half-pipessa. Lumilautailun MM-kilpailuissa vuonna 2007 hän sijoittui half-pipessa seitsemänneksi. Vuoden 2007 nuorten MM-kilpailuissa hän voitti kultaa big airissa. Gangwonin MM-kilpailuissa 2009 Candrian sijoittui half-pipessa 34:nneksi. Stonehamin MM-kilpailuissa 2013 hän saavutti hopeaa slopestylessa. Sotšin olympialaisissa 2014 Candrian sijoittui slopestylessa neljänneksi. Kreischbergin MM-kilpailuissa 2015 hän sijoittui pronssille big airissa.


title: Sina Candrian

text: Lumilautailun maailmancupissa Candrian kilpaili ensimmäisen kerran Saas-Feessä lokakuussa 2005 sijoittuen half-pipessa 17:nneksi. Kymmenen parhaan joukkoon hän sijoittui ensimmäisen kerran Lake Placidin half-pipessa maaliskuussa 2007 oltuaan kymmenes. Ensimmäisen palkintokorokesijoituksensa hän saavutti Cardronan half-pipekilpailussa syyskuussa 2008 sijoituttuaan toiseksi. Ensimmäisen voittonsa hän saavutti Calgaryn slopestylekilpailussa tammikuussa 2010. Maaliskuussa 2013 hän sijoittui kolmanneksi Špindlerův Mlýnin slopestylessa.


title: Pekka Oksanen

text: Pekka Juhani Oksanen on suomalainen laulaja, joka teki yhden pitkän albumin Blue Master -levymerkille.


title: Jackflash

text: Jackflash on suomalainen rockyhtye, joka teki yhden pitkäsoiton Dig it -levymerkille.


title: Luulajan saaristo

text: Luulajan saaristo koostuu 1 312:sta kooltaan yli 20 m² kokoisesta saaresta ja luodosta. Saaristo rajoittuu etelässä Västerbottenin läänin merialueisiin ja koillisessa Suomeen. Useilla saarilla on matkailijoille suunnattuja vierasvenesatamia, palveluja ja retkeilypolkuja.


title: Tiikeri (yhtye)

text: Tiikeri on suomalainen yhtye, joka teki yhden pitkäsoiton EMI-levymerkille.


title: Frans Julius von Wright

text: Frans Julius von Wright (13. heinäkuuta 1871 Leppävirta – 28. lokakuuta 1934 Helsinki) oli suomalainen everstiluutnantti ja metsänhoitaja. Suomen sisällissodan aikana von Wright organisoi yhdessä Gustaf Finnen kanssa valkoisten valtaamiin kaupunkeihin kenttäoikeudet.


title: Frans Julius von Wright

text: Von Wrightin vanhemmat olivat kanavankaitsija Julius von Wright ja Paulina Vilhelmina Lindeberg. Hän pääsi ylioppilaaksi Kuopion yksityislyseosta 1893 ja hän kävi Haminan kadettikoulun 1896. Wright palveli luutnanttina Kuopion 5. tarkk'ampujapataljoonassa 1896–1902 kunnes hänet Suomen oman sotaväen lakkauttamisen yhteydessä siirrettiin 1902 lakkautuspalkalle.


title: Frans Julius von Wright

text: Von Wright suoritti Evon metsäopistossa metsänhoitajan tutkinnon 1904 ja hän toimi sitten vt. aluemetsänhoitajana 1904–1907, W. Rosenlew & Co:n metsänhoitajana Porissa 1907–1917 ja Kemijoen uittoyhdistyksen uittopäällikkönä 1917–1921.


title: Frans Julius von Wright

text: Suojeluskuntien perustamisessa syksyllä 1917 mukana ollut von Wright nimitettiin joulukuussa 1917 Pohjolan suojeluskuntien piiripäälliköksi ja hänestä tuli piirin esikuntapäälliköksi nimitetyn Kemin Karihaaran selluloosatehtaan teknillisen johtajan Gustaf Finnen lähin avustaja. Gustaf Finne joka ol myös käynyt Haminan kadettikoulun organisoi Suomen sisällissodan aikana valkoisten valtaamiin kaupunkeihin kenttäoikeudet. Finne toimi sodan ensin Tampereen ja sitten Viipurin komendanttina kaupunkien valtausten jälkeen. Finne vastasi yhteensä 25 000 punaisen tutkinnasta ja näistä yli 600 ammuttiin tutkinnan jälkeen.


title: Frans Julius von Wright

text: Von Wright toimi laivaston intendenttinä 1922–1924 ja vuodesta 1924 puolustusministeriön ylireviisorina. Hänet ylennettiin everstiluutnantiksi 1926.


title: Frans Julius von Wright

text: Frans Julius von Wright oli naimisissa vuodesta 1907 Fanny Birgitta (Birgit) Strömbergin kanssa.


title: Major League Baseball -kausi 1920

text: Major League Baseball -kausi 1920 päättyi Cleveland Indiansin 5-2 voittoon Brooklyn Robinsista kauden päätteeksi pelatussa World Series -ottelusarjassa. Sarja pelattiin toisen kerran peräkkäin "paras yhdeksästä" -järjestelmällä. Bill Wambsganss teki historiallisen suorituksen loppuottelusarjan viidennessä ottelussa, yksin suoritetun kolmoispolton ("triple play"). Vastaavaa ei aiemmin, kuten ei koskaan myöhemminkään ole nähty World Series -otteluissa. Kaudella koettiin ikävä tragedia, kun Cleveland Indiansin 29-vuotias Ray Chapman sai 16. elokuuta Yankees'ia vastaan pelatussa ottelussa päähänsä Carl Maysin syötön ja menehtyi kallonmurtuman seurauksena seuraavana päivänä. Detroit Tigers hävisi kauden aluksi 13 ottelua peräkkäin jakaen "ennätyksen" Washington Senatorsin kanssa kaudelta 1904. Boston Red Sox myi rahapulassa Babe Ruthin Yankeesille. Ruth löi yhden kauden kunniajuoksuennätyksen, 54 ja juoksuja hänen lyöntivuorollaan syntyi kaikkiaan 134.


title: Toisen kanssa

text: Toisen kanssa on Yle TV2:lla keväällä 2014 esitetty suomalainen kuusiosainen draamasarja. Sarjan on ohjannut Lauri Nurkse, käsikirjoittanut Marika Kuortti ja sen pääosissa näyttelevät Krista Kosonen ja Mikko Leppilampi.


title: Toisen kanssa

text: Sarja kertoo pariskunnasta, Saarasta (Krista Kosonen) ja Toukosta (Mikko Leppilampi), jotka ovat pitkään yrittäneet saada lasta. Merkittävässä osassa sarjassa on myös Saaran työ lastensuojelun sosiaalityöntekijänä.


title: Toisen kanssa

text: Sarjan tuotti Yle Draama. Se kuvattiin kesä–joulukuussa 2013.


title: Toisen kanssa

text: Sarjassa Krista Kososen esittämän päähenkilön Saaran Susanna-siskoa esittänyt Miina Maasola joutui marraskuussa 2013 auto-onnettomuuteen kesken sarjan kuvausten. Maasola ehti näytellä omat kohtauksensa yhtä kuvauspäivää lukuun ottamatta. Helmikuussa 2014 Maasola menehtyi onnettomuudessa saamiinsa vammoihin. Sarjan ensimmäisen osan lopussa oli omistus "”Miina Maasolan muistolle”".


title: Toisen kanssa

text: "Toisen kanssa" julkaistiin DVD:llä 24. syyskuuta 2014. Se esitettiin uusintana 29. joulukuuta 2014 – 7. tammikuuta 2015.


title: Toisen kanssa

text: Krista Kosonen ja Mikko Nousiainen saivat parhaan mies- ja naisnäyttelijän Kultainen Venla -ehdokkuudet. Lisäksi ohjelma oli ehdolla yleisöäänestyksessä vuoden parhaaksi TV-ohjelmaksi.


title: Toisen kanssa

text: Tammikuussa 2015 järjestetyssä gaalassa Krista Kosonen palkittiin parhaana naisnäyttelijänä.


title: Ruskovatsamedestäjä

text: Ruskovatsamedestäjä ("Cinnyris bouvieri") on medestäjien heimoon kuuluva varpuslintu.


title: Ruskovatsamedestäjä

text: Ruskovatsamedestäjää tavataan Afrikan keskiosissa. Lajin kannankehitys on vakaa, ja se on luokiteltu elinvoimaiseksi.


title: Hohtomedestäjä

text: Hohtomedestäjä ("Cinnyris habessinicus") on medestäjien heimoon kuuluva varpuslintu.


title: Hohtomedestäjä

text: Hohtomedestäjää tavataan Afrikan itäosissa sekä Arabian niemimaalla. Lajin kannankehitys on vakaa, ja se on luokiteltu elinvoimaiseksi.


title: Operaatio Lachsfang

text: Operaatio Lachsfang ('lohenpyynti') oli toisessa maailmansodassa Saksan suunnitelma Kantalahden ja Belomorskin valtaamiseksi Suomen tuella. Tarkoitus oli katkaista Muurmannin rata kokonaan, jotta estettäisiin liittoutuneiden materiaalikuljetuksia Neuvostoliittoon Murmanskin sataman kautta.


title: Operaatio Lachsfang

text:
Operaation suunnittelu alkoi Saksan XXXVI vuoristoarmeijakunnassa 22. heinäkuuta 1942.
Suunnitelman mukaan vuoristoarmeijakunnan piti 80 000 sotilaan voimin hyökätä pohjoisessa Kantalahden suuntaan ja Suomen samalla vallata etelämpänä Belomorsk. Suomi oli ollut aiemmin poliittisista syistä vastahakoinen Muurmannin radan katkaisemiseen. Saksan yhteysupseeri kenraali Erfurth tunnusteli aluksi Suomen kantaa Adolf Hitlerin päiväkäskyyn nro 44 yleisesikunnan päällikkö Erik Heinrichsilta, sitten ylipäällikkö Mannerheimilta. Mannerheim suhtautui nyt elokuun alussa hankkeeseen muodollisesti pidättyvän myönteisesti, mutta asetti Suomen osallistumiselle korkeat ehdot. Ensinnäkin Saksan olisi ensin vallattava Leningrad (operaatio Nordlicht), jotta Suomi voisi vapauttaa Kannaksella olleita joukkojaan Belomorskin operaatioon. Suomen piti myös saada Saksan ilmavoimien tuki ja runsaita polttoainetoimituksia. Lisäksi Mannerheim edellytti, että Saksa Leningradin vallattuaan olisi itse ensin hyökännyt Syvärin suunnassa antaen Suomelle selustatukea, mikä näytti vaikeasti toteutettavalta vaatimukselta. Näillä ehdoilla Mannerheim lupasi kymmenen suomalaisdivisioonan ja panssaroidun divisioonan aloittavan hyökkäyksen koilliseen Maanselän rintamalta. Nähtiin välttämättömäksi, että operaatio saataisiin toteutetuksi ennen talven tuloa.


title: Operaatio Lachsfang

text: Hitlerin päiväkäsky nro 45 heinäkuussa 1942 määräsi pohjoisen armeijaryhmän valmistautumaan Leningradin valtaukseen eli operaatio Nordlichtiin viimeistään syyskuussa 1942. Pohjoisen armeijaryhmään kuulunut Saksan 5. vuoristodivisioona oli tarkoitus vapauttaa 15. elokuuta osallistumaan Lachsfangiin. Tämän osoittauduttua vaikeaksi Hitler määräsi Norjasta 3. vuoristodivisioonan Suomeen. Neuvostoliiton aloitettua massiivisen hyökkäyksen pohjoista armeijaryhmää vastaan Vahriselässä 27. elokuuta 1942 Saksa joutui suuntaamaan tämänkin joukon Leningradin rintaman tueksi. Saksa päätyi hylkäämään operaatio Nordlichtin 20. lokakuuta, ja tämän myötä hautaamaan myös Lachsfangin. Suomalaiset eivät tämän jälkeen suunnitelleet uutta hyökkäystä Belomorskiin.


title: Isabel dos Santos

text: Isabel dos Santos (s. 1973 Baku, Neuvostoliitto) on angolalainen sijoittaja ja miljardööri, joka on Afrikan rikkain nainen. Hän on koulutukseltaan sähköinsinööri. Santos opiskeli 1990-luvun alkupuolella Lontoon King’s Collegessa. Maaliskuussa 2018 yhdysvaltalainen talousjulkaisu Forbes arvioi Santos omistusten arvoksi 2,5 miljardia dollaria.


title: Isabel dos Santos

text: Santosin isä on Angolan pitkäaikainen presidentti José Eduardo dos Santos ja äiti venäläissyntyinen. He tapasivat toisensa opiskeluaikoinaan Neuvostoliiton Bakussa. Hän on ollut naimisissa vuodesta 2002 lähtien kongolaisen liikemiehen Sindika Dokolon kanssa.


title: Isabel dos Santos

text: Talouslehti Forbes arvoi Santosin omaisuuden arvoksi vuonna 2013 noin kolme miljardia Yhdysvaltain dollaria. Hän on samalla myös Afrikan ensimmäinen naismiljardööri. Santosilla on suuria sijoituksia Angolan lisäksi maan entisessä emämaassa Portugalissa. Angolalaiset sijoittajat ovat hänen johdollaan nousseet viime vuosien aikana Portugalin merkittävimpien pörssiyhtiöiden suurimmiksi omistajiksi.


title: Isabel dos Santos

text: Liikemiesuransa Santos aloitti vuonna 1997 avaamalla ravintolan Angolan pääkaupungissa Luandassa.


title: Isabel dos Santos

text: Presidenttinä ollessaan Santosin isä nimitti tyttärensä Angolan kansallisen öljy-yhtiö Sonangolin johtajaksi kesäkuussa 2016, mutta Angolan seuraava presidentti erotti hänet tästä tehtävästä jo joulukuussa 2017. Forbesin mukaan presidenttikautenaan Santosin isä myös siirsi tyttärelleen useiden angolalaisten yritysten - kuten pankkien ja tietoliikenneyritysten - osakkeita. Santos osti itse portugalilaisten yhtiöiden osakkeita, esimerkiksi tietoliikenne- ja kaapelitv-yhtiötä Nos SGPS.


title: Samsung Galaxy Note 3

text: Samsung Galaxy Note 3 on Samsungin 25. syyskuuta 2013 julkaisema älypuhelin, jossa on esiasennettuna Android 4.3 "Jellybean" -käyttöjärjestelmä.


title: Samsung Galaxy Note 3

text: Samsung Galaxy Note 3 -älypuhelimessa on 5,7-tuumainen näyttö Full HD-resoluutiolla.


title: Samsung Galaxy Note 3

text: Laitteesta löytyy Samsungin oma Exynos 5 Octa-prosessori. Laitteessa on 3 Gigatavua RAM-muistia ja 64 Gigatavua sisäistä muistia. Puhelimen muisti on laajennettavissa enintään 64 Gigatavun microSD-kortilla.


title: Samsung Galaxy Note 3

text: Laitteessa on 13 Megapikselin takakamera. Etukameran tarkkuus on puolestaan 2 Megapikseliä.


title: Samsung Galaxy Note 3

text: Videokuvaus voidaan tehdä 2160p (4K) -resoluutioilla 30fps.


title: Samsung Galaxy Note 3

text: Julkaisuhetkellä laitteessa oli esiasennettuna Android 4.3 "Jellybean".


title: Samsung Galaxy Note 3

text: Myöhemmin laitteeseen on tullut päivitys Android 5.0 "Lollipop" -versioon.


Samsung Galaxy Note 3


title: Savannimedestäjä

text: Savannimedestäjä ("Cinnyris coccinigastrus") on medestäjien heimoon kuuluva varpuslintu.


title: Savannimedestäjä

text: Savannimedestäjää tavataan Länsi-Afrikan eteläosista Keski-Afrikan tasavallan kautta Ugandaan ulottuvalla alueella. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Korumedestäjä

text: Korumedestäjä ("Cinnyris johannae") on medestäjien heimoon kuuluva varpuslintu.


title: Korumedestäjä

text: Korumedestäjää tavataan Länsi-Afrikan eteläosissa sekä Keskisessä Afrikassa. Lajin kannankehitys on laskeva, mutta sen ei uskota olevan vaarassa, ja se on luokiteltu elinvoimaiseksi.


title: Clayton Stoner

text: Clayton Stoner (syntynyt 19. helmikuuta 1985 Port McNeill, Brittiläinen Kolumbia, Kanada) on kanadalainen jääkiekkopuolustaja, joka edustaa NHL-liigassa pelaavaa Vegas Golden Knightsia. Stoner tunnetaan isokokoisena peruspuolustajana, joka ei tee yleensä paljoa pisteitä.


title: Clayton Stoner

text: Stoner aloitti jääkiekkouransa vuonna 2000, 15-vuotiaana, juniorijoukkue Campbell River Stormissa, paikallisessa junioriliigassa Vancouver Island Junior Hockey Leaguessa. Stoner pelasi Stormissa kaksi kautta, jonka jälkeen hän siirtyi kansalliseen Kanadan junioriliigaan WHL:ään, Tri-City Americansiin. Stoner pelasi Americansissa kolme kautta, ja vakuutti seuran riveissä NHL-seura Minnesota Wildin johdon. Niinpä vuoden 2004 NHL:n varaustilaisuudessa, Wild varasi 19-vuotiaan varausikään tulleen Stonerin riveihinsä. Stoner pelasi varauksen jälkeen Tri-City Americansissa vielä yhden kauden, kunnes vuonna 2005 hän teki sopimuksen Minnesotan kanssa.


title: Clayton Stoner

text: Stoner solmi vuonna 2005 Minnesota Wildin kanssa kolmivuotisen NHL-tulokassopimuksen. Ensimmäisen kautensa Wildin organisaatiossa Stoner vietti farmiseura Houston Aerosissa AHL:ssä. Stoner pelasi tulokassopimuksensa läpi Aerosissa ja teki kauden 2007–2008 jälkeen uuden sopimuksen Minnesota Wildin kanssa. Kausi 2008–2009 oli Stonerilta vahva AHL:ssä, ja hyvät otteet poikivat Stonerille NHL-debyytin seuraavalla kaudella, 2009–2010 Wildin paidassa. Stoner pelasi NHL-debyyttikaudellaan kahdeksan NHL-ottelua ja 26 AHL-ottelua. Seuraavalla kaudella 2010–2011, Stoner vakuutti paikkansa Wildin NHL-joukkueessa ja pelasi koko kauden NHL:ssä. Stoner pelasi kauden 2010–2011 aikana Wildissä 57 NHL-ottelua ja teki kauden aikana, 4. tammikuuta 2011 uransa ensimmäisen NHL.-maalin ottelussa New Jersey Devilsiä vastaan. Yhteensä Stoner teki kauden aikana kaksi maalia ja saalisti yhdeksän pistettä. Kausi 2011–2012 oli Stonerilta keskinkertainen, 51 NHL-ottelua, 5 tehopistettä.


title: Clayton Stoner

text: Kauden 2012–2013 osa peruuntui NHL:n työsulun vuoksi. Työsulun aikana Stoner pelasi Slovakiassa, HC 05 Banská Bystricassa. Kun NHL palasi työsulun aiheuttamalta tauolta, Stoner palasi Wildin riveihin. Hän pelasi kaikissa Wildin runkosarjaotteluissa "tynkäkauden" aikana ja teki NHL-piste-ennätyksensä, 38 ottelussa 10 pistettä. Kaudella 2013–2014 Stoner on olympiataukoon mennessä pelannut 52 NHL-ottelua ja saanut tililleen neljä syöttöpistettä.


title: Clayton Stoner

text: Heinäkuun ensimmäisenä päivänä 2014 Anaheim Ducks nappasi Stonerin vapaiden pelaajien markkinoilta nelivuotisella 13 miljoonan dollarin sopimuksella.


title: Isokorumedestäjä

text: Isokorumedestäjä ("Cinnyris superbus") on medestäjien heimoon kuuluva varpuslintu.


title: Isokorumedestäjä

text: Isokorumedestäjää tavataan Afrikassa Sierra Leonesta ja Etelä-Malista Keniaan, Tansaniaan ja Angolaan ulottuvalla alueella. Lajin kannankehitys on laskeva, mutta sen ei uskota olevan vaarassa, ja se on luokiteltu elinvoimaiseksi.


title: Morogoronmedestäjä

text: Morogoronmedestäjä ("Cinnyris rufipennis") on medestäjien heimoon kuuluva varpuslintu.


title: Morogoronmedestäjä

text: Morogoronmedestäjää tavataan Tansaniassa Udzungwa-vuoriston alueella. Lajin levinneisyysalue on pieni, ja sen elinympäristöjä uhkaavat metsien hakkuut. Morogoronmedestäjän kannaksi on arvioitu 10 000–19 999 yksilöä. Laji on luokiteltu vaarantuneeksi.


title: Kleine Scheidegg

text: Kleine Scheidegg on Keski-Sveitsissä, Bernin Alpeilla, Eiger- ja Lauberhornvuorten välissä sijaitseva sola. Solan korkeus merenpinnan tasosta on 2 061 metriä. Sola sijaitsee Lauterbrunnenin ja Grindelwaldin kuntien rajalla ja on ollut kulkureitti kylien välillä.


title: Kleine Scheidegg

text:
Solassa on kolmen rautatien risteysasema:
Solassa ei ole autotietä, mutta se on useiden retkeilyreittien risteyskohta. Solasta lähtee köysirata Lauberhornille.


title: Australia talviolympialaisissa 2014

text: Australia osallistui Sotšin talviolympialaisiin 2014 kymmeneen eri lajiin 60 urheilijan suuruisella joukkueella. Ensimmäisen kerran Australia osallistui talviolympialaisiin Garmisch-Partenkirchenissä 1936 ja on lähettänyt joukkueensa talviolympialaisiin joka kerta vuodesta 1952. Lumilautailija Alex Pullin toimi Australian joukkueen lipunkantajana olympialaisten avajaisseremoniassa. Maa saavutti Sotšin olympialaisista kolme mitalia, joista kaksi oli hopeisia ja yksi pronssinen. Mitalitilastossa maa oli sijalla 24.


title: Julian Byng

text: Julian Hedworth George Byng, Byng of Vimyn varakreivi (11. syyskuuta 1862 Wrotham Park, Middlesex – 6. kesäkuuta 1935 Thorpe Hall, Essex) oli brittiläinen sotamarsalkka, joka palveli komentajana ensimmäisessä maailmansodassa ja toimi Kanadan kenraalikuvernöörinä 1921–1926.


title: Julian Byng

text: Byng valmistui ratsuväen upeeriksi vuonna 1883 ja osallistui seuraavana vuonna Sudanin sotaretkeen. Hän osallistui myös toiseen buurisotaan 1899–1902, ja yleni sen aikana everstiksi. Hänet ylennettiin 1909 kenraalimajuriksi ja nimitettiin 1912 Egyptiin sijoitettujen joukkojen komentajaksi. Maailmansodan puhjettua Byng määrättiin aluksi ratsuväkidivisioonan ja sitten ratsuväkiarmeijakunnan komentajaksi länsirintamalle. Toukokuussa 1915 hänet siirrettiin komentamaan yhdeksättä armeijakuntaa Gallipolin maihinnousussa. Byng oli niitä harvoja brittiläisiä komentajia, joiden katsottiin ansioituneen tässä epäonnistuneessa operaatiossa, sillä hän sai joukkonsa evakuoitua menestyksekkäästi Suvlan lahdelta. Gallipolin retken aikana hänet myös ylennettiin kenraaliluutnantiksi.


title: Julian Byng

text: Palattuaan Ranskaan Byng nimitettiin toukokuussa 1916 kanadalaisista joukoista muodostetun armeijakunnan komentajaksi. Joukot osallistuivat tuona vuonna Sommen taisteluun ja onnistuivat huhtikuussa 1917 valtaamaan Vimyn harjanteen Arrasin pohjoispuolella. Kesäkuussa 1917 Byng nimitettiin brittien kolmannen armeijan komentajaksi, ja hän johti hyökkäystä Cambrain taistelussa saman vuoden marraskuussa, minkä jälkeen hänet ylennettiin kenraaliksi. Vaikkakin Cambrain hyökkäys lopulta torjuttiin, se muodostui merkittäväksi, sillä siinä käytettiin ensimmäistä kertaa panssarivaunuja laajemmassa mittakaavassa. Sodan viimeisinä kuukausina Byngin kolmas armeija saavutti sarjan voittoja ja mursi saksalaisten Hindenburg-linjan 27. syyskuuta 1918. Sodan päätyttyä hänet korotettiin lokakuussa 1919 paroniksi nimellä "Byng of Vimy of Thorpe-le-soken".


title: Julian Byng

text: Byng toimi Kanadan kenraalikuvernöörinä 1921–1926 ja Suur-Lontoon poliisin komentajana 1928–1931. Hänet korotettiin varakreiviksi 1928 ja ylennettiin sotamarsalkaksi 1932.


title: Mauri Korhonen

text: Mauri Kalervo Korhonen (s. 18. elokuuta 1927) on suomalainen tieteellinen valokuvaaja ja sieniin erikoistunut tietokirjailija. Hän on ollut Helsingin yliopiston kasvimuseon apulaiskonservaattori. Hän on tehnyt useita sienikirjoja teksteineen kuvineen.


title: Mauri Korhonen

text: Tutkijana Korhosen erityisen kiinnostuksen kohteita ovat olleet rouskut ja "Leccinum"-tattisuku sekä herkkutatit ("Boletus edulis" -ryhmä). Hän on saanut kunniatohtorin arvon.


title: Jan Philipp Albrecht

text: Jan Philipp Albrecht (s. 20. joulukuuta 1982 Braunschweig) on saksalainen vihreitä edustava poliitikko. Hänet valittiin Euroopan parlamenttiin ensimmäisen kerran vuoden 2009 vaaleissa ja uudelleen vuonna 2014.


title: Jan Philipp Albrecht

text: Albrecht on kuulunut vuodesta 2009 kansalaisvapauksien sekä oikeus- ja sisäasioiden valiokuntaan. Lisäksi hän on ollut Irakin ja Israelin suhteista vastaavien valtuuskuntien jäsen. Vuosina 2012–2013 hän oli järjestäytynyttä rikollisuutta, korruptiota ja rahanpesua käsitelleen erityisvaliokunnan jäsen.


title: Jan Philipp Albrecht

text: Albrecht opiskeli vuosina 2003–2009 oikeustieteitä Bremenissä, Berliinissä ja Brysselissä. Hän erikoistui Hannoverin ja Oslon yliopistoissa tietotekniikan alan oikeuteen. Albrecht on ottanut näkyvästi kantaa NSA-urkintaskandaaliin.


title: Jan Philipp Albrecht

text: Saksan vihreässä puolueessa Albrecht on toiminut vuodesta 1999. Vuosina 2006–2008 hän oli vihreiden nuorisojärjestön valtakunnallinen tiedottaja.


title: Erakkoperhoset

text: Erakkoperhoset (Calinaginae) on pieni, vain yhden suvun ja siinä 11 lajia sisältävä täpläperhosten alaheimo. Kaikki lajit elävät itäisessä Etelä-Aasiassa.


title: Erakkoperhoset

text: Ryhmä on ollut taksonomisesti ongelmallinen. Geneettiset tutkimukset viittaavat sen olevan läheistä sukua heinä- ja soturiperhosille


title: Erakkoperhoset

text: Toukilla on kaksihaarainen perä ja pään yhteydessä kaksi uloketta. Kotelo on suunnilleen munanmuotoinen.


title: Erakkoperhoset

text: Alaheimoon kuuluu 11 perhoslajia.


title: Unto Korhonen (professori)

text: Unto Kalervo Korhonen (20. tammikuuta 1915 Viipuri – 22. maaliskuuta 1988 Vantaa) oli suomalainen fyysikko. Hän oli Teknillisen korkeakoulun fysiikan professori 1957–1979 ja Tampereen Teknillisen Korkeakoulun ensimmäinen rehtori vuosina 1965–1969.. Vuonna 1965 Tampereelle perustettiin Teknillisen korkeakoulun sivukorkeakoulu, joka 1972 itsenäistyi Tampereen teknilliseksi korkeakouluksi (TTKK). Professorina Korhonen tutki kiinteiden aineiden atomien elektronijakautumia. Hän oli myös Helsingin seudun kesäyliopiston ensimmäinen rehtori vuosina 1966–1975, Suomen Fyysikkoseuran perustajajäsen ja puheenjohtaja 1956–1958 sekä Suomen tieteenharjoittajien liiton hallituksen puheenjohtaja 1961–1969.


title: Grosse Scheidegg

text: Grosse Scheidegg on Keski-Sveitsissä, Bernin Alpeilla, Grindelwaldin kunnassa sijaitseva sola. Solan korkeus merenpinnan tasosta on 1 962 metriä. Sola yhdistää Lütschentalin laaksossa sijaitsevan Grindelwaldin Haslitalissa sijaitsevaan Meiringeniin.


title: Grosse Scheidegg

text: Grosse Scheideggin yli kulkee vuonna 1979 rakennettu autotie. Solan yli on säännöllistä linja-autoliikennettä toukokuulta lokakuulle.


title: Val Brembilla

text: Val Brembilla on kunta Pohjois-Italiassa Bergamon maakunnassa Lombardian alueella. Kunta perustettiin vuonna 2014, kun kaksi kuntaa, Brembilla (4 150 asukasta) ja Gerosa (372 asukasta), yhdistyivät muodostaen Val Brembillan kunnan.


title: Petter Hahn

text: Petter (Petrus Olai) Hahn (n. 1650 Uråsa, Ruotsi – 12. joulukuuta 1718 Ruotsi) oli Turun akatemian rehtorina ja prefessorina toiminut ruotsalainen fysiikan professori.


title: Petter Hahn

text: Hahn oli Uråsan pitäjän Skyestä kotoisin ollut talollisen poika. Hän kävi lukion Växsjössä ja pääsi ylioppilaaksi Turussa 1672. Kun hän oli valmistunut Turun akatemiasta filosofian kandidaatiksi, hänet nimitettiin yliopiston kirjastonhoitajaksi 1677, mutta hän pääsi hoitamaan virkaa vasta 1690 korvauksena siitä, ettei hän voinut ruotsinkielisenä saada palkkapitäjää Suomesta. Maisteriksi Hahn vihittiin 1679, ylimääräinen fysiikan professori hänestä tuli 1681 ja vakinainen 1683. Turun akatemian rehtorina Hahn toimi kahteen otteeseen, 1690–1691 ja 1705–1706. Hahnin toimiessa respondenttina julkaistiin ainakin 125 väitöskirjaa fysikaalisista ja fysiologisista ilmiöistä, joita kuitenkin pääosin tarkasteltiin filosofian kannalta. Joissakin oli silti nähtävissä Descartesin vaikutusta. Hahn itse edusti kriittistä näkemystä astrologiaan ja alkusyntyoppiin nähden ja vaikka hänkin esimerkiksi väitti auringon kiertävän maapallon ympäri, niin hänen tutkimuksissaan näkyy merkkejä kokeellisesta näkökulmasta. Hahn omisti professorina ollessan Jordansbyn maatilan Tenholassa.


title: Petter Hahn

text: Hahn kuoli sotaa paossa Ruotsissa jossa hän asui vävynsä, Västerfärnebon kirkkoherrana toimineen Lars Tammelinin luona. Hahn oli naimisissa vuodesta 1681 Margareta Lietzenin kanssa.


title: Itäinen komppania

text: Itäinen komppania () oli Pyhän saksalais-roomalaisen keisarikunnan johtama kauppakomppania keisari Kaarle VI:n aikakaudella vuosina 1719–1740. Komppanian tavoitteena oli vahvistaa keisarikunnan kauppaa Balkanilla ja se nautti laajoista oikeuksista keisarikunnan sisällä.


title: Itäinen komppania

text: Komppaniassa oli lukuisia ongelmia ja esimerkiksi kuljetus- ja tuotantomaksut nousivat kohtuuttomiksi. Näin esimerkiksi Triesten vapaasatamassa Ruotsista tuota teräs ja rauta, jota kuljettiin alankomaalaisilla ja brittiläisillä laivoilla, oli halvempaa kuin keisarikunnan muilta alueelta tuotu. Komppania oli jo vuonna 1731 pahasti velkaantunut. Tavoite Balkanin kaupan vahvistamisesta epäonnistui ja komppania purettiin vuonna 1740.


title: Ice Cube (Sotši)

text: Ice Cube (, Ledjanoi Kub) on curlinghalli Sotšissa, Venäjällä. Se sijaitsee Sotšin olympiapuistossa.


title: Ice Cube (Sotši)

text: Ice Cube rakennettiin Sotšin talviolympialaisia ja talviparalympialaisia varten. Se rakennettiin siten, että rakennus on mahdollista purkaa ja siirtää toiselle paikkakunnalla kisojen jälkeen.


title: William Birdwood

text: William Riddell Birdwood (13. syyskuuta 1865 Bombay, Intia – 17. toukokuuta 1951 Lontoo) oli brittiläinen sotamarsalkka, joka komensi australialaisista ja uusiseelantilaisista koottuja ANZAC-joukkoja ensimmäisessä maailmansodassa.


title: William Birdwood

text: Birdwood aloitti upseerinuransa vuonna 1883. Hän osallistui vuosina 1891–1898 rajasotiin Intiassa sekä 1899–1902 buurisotaan. Sen jälkeen hän palveli maailmansodan syttymiseen saakka jälleen Intiassa erilaisissa esikunta- ja komentajantehtävissä. Häntä pidettiin Herbert Kitchenerin suojattina. Maailmansodan puhjettua Birdwood nimitettiin vuonna 1914 ANZAC-armeijakunnan komentajaksi ja hän johti sitä seuraavana vuonna Gallipolin maihinnousussa. Operaation epäonnistumisesta huolimatta Birdwoodin maine komentajana ei tahraantunut, ja hänet ylennettiin elokuussa 1915 kenraaliluutnantiksi sekä lyötiin ritariksi myöhemmin samana vuonna. Hän nojasi paljolti esikuntapäällikkönään toimineen australialaisen kenraalin Brudenell Whiten apuun. Vuosina 1916–1918 Birdwood komensi länsirintamalle siirrettyjä australialaisia joukkoja. Hänet ylennettiin 1917 kenraaliksi ja toukokuusta 1918 sodan loppuun asti hän toimi Britannian viidennen armeijan komentajana.


title: William Birdwood

text: Birdwoodista tehtiin 1919 baronetti. Vuosina 1925–1930 hän toimi Intian joukkojen ylipäällikkönä. Hänet ylennettiin sotamarsalkaksi 1925 ja korotettiin paroniksi 1938.


title: Reijo Karvonen

text: Reijo Olavi Karvonen (s. tammikuussa 1953 Kuusamo) on suomalainen laulaja, jonka levytysura alkoi vuonna 1975. Hän levytti 1970-luvun lopulla kaksi sooloalbumia ja lisäksi yhden Ikaros-yhtyeen jäsenenä. Ikaros oli vuonna 1978 Suomen edustajana Intervision laulukilpailussa. Samana vuonna Seija Simola edusti Suomea Eurovision laulukilpailussa Karvosen säveltämällä ja osin sanoittamalla kappaleella ”Anna rakkaudelle tilaisuus”.


title: Reijo Karvonen

text: Karvonen on työskennellyt yli 30 vuotta musiikin opettajana. Hän on toiminut myös tuottajana ja vuonna 2008 Säveltäjät ja Sanoittajat Elvis ry:n toiminnanjohtajana sekä eri tehtävissä koululaiskonsertteja järjestävässä Konserttikeskuksessa.


title: Unto Korhonen (diplomaatti)

text: Unto Kullervo Korhonen (s. 10. toukokuuta 1931 Pielisensuu) on suomalainen diplomaatti, koulutukseltaan tekniikan lisensiaatti. Hän oli suurlähettiläs Lusakassa 1976–1980, Hanoissa 1980–1983, Dar es Salaamissa 1987–1988 ja ulkoasiainministeriön neuvotteleva virkamies 1983–1987 sekä 1988–1991.


title: Unto Korhonen (diplomaatti)

text: Korhonen valmistui Teknillisestä korkeakoulusta diplomi-insinööriksi 1955 ja tekniikan lisensiaatiksi 1963. Ennen diplomaatinuraa hän toimi 1961–1965 Maanmittaushallituksessa vanhempana insinöörinä ja 1966–1972 YK:n asiantuntijatehtävissä Pakistanissa. Sen jälkeen hän oli ulkoministeriön toimistopäällikkö 1972–1976.


title: Unto Korhonen

text: Unto Korhonen on seuraavien henkilöiden nimi:


title: Sant’Omobono Terme

text: Sant'Omobono Terme on kunta Pohjois-Italiassa Bergamon maakunnassa Lombardian alueella. Vuonna 2014 Sant'Omobono Termen kuntaan yhdistettiin pieni 421 asukkaan Valseccan kunta.


title: Charles Townshend (kenraali)

text: Sir Charles Vere Ferrers Townshend (21. helmikuuta 1861 – 18. toukokuuta 1924 Pariisi) oli brittiläinen kenraali, joka komensi ensimmäisen maailmansodan aikana Mesopotamiassa brittiläisiä joukkoja, jotka jäivät talvella 1915–1916 loukkuun piiritettyyn Kutin linnoitukseen.


title: Charles Townshend (kenraali)

text: Townshend valmistui upseeriksi 1881 ja hän osallistui vuosien 1883–1885 ja 1896–1898 Sudanin sotaretkiin. Vuonna 1895 luoteis-Intiassa käydyn rajasodan aikana hän komensi brittijoukkoja, jotka pitivät hallussaan piiritettyä Chitralin linnoitusta aina apujoukkojen saapumiseen asti. Townshend taisteli myös buurisodassa. Vuonna 1911 hänet ylennettiin kenraalimajuriksi. Maailmansodan alettua Townshend nimitettiin huhtikuussa 1915 Mesopotamiaan sijoitetun kuudennen intialaisen divisioonan komentajaksi. Hän valtasi nopeasti Amaran ja voitti turkkilaiset Es Sinnissä, joten hänen esimiehensä John Nixon määräsi hänet etenemään Tigris-joen vartta pitkin kohti Bagdadia. Townshend lähti etenemään Qurnasta marraskuun 1915 alussa, mutta kärsittyään tappion Ktesifonin taistelussa 22.–24. marraskuuta hän joutui perääntymään Kut-el-Amaraan. Turkkilaiset piirittivät Townshendin joukot sinne 8. joulukuuta. Kun turkkilaiset marsalkka Colmar von der Goltzin johtamina löivät Kutia vapauttamaan lähetetyt apujoukot, Townshendin oli antauduttava 29. huhtikuuta 1916.


title: Charles Townshend (kenraali)

text: Townshend joutui olemaan seuraavat kaksi ja puoli vuotta sotavankina Konstantinopolissa. Häntä kohdeltiin hyvin ja hän eli mukavasti, mutta hänen joukoistaan kaksi kolmasosaa kuoli riutuessaan vankileirillä. Tämän seurauksena hänen maineensa kärsi sodan jälkeen. Townshend auttoi lokakuussa 1918 ympärysvaltojen ja Turkin välisen aselevon ehtojen neuvottelussa. Hän julkaisi 1920 muistelmakirjan "My campaign in Mesopotamia" ja toimi 1920–1922 parlamentin alahuoneen jäsenenä.


title: Yuva

text: Yuva (suomeksi ”Nuori”) on Mani Ratnamin ohjaama intialainen hindinkielinen draamaelokuva vuodelta 2004. Pääosia näyttelevät Ajay Devgan, Abhishek Bachchan, Vivek Oberoi, Rani Mukerji, Kareena Kapoor ja Esha Deol. Elokuva kuvattiin samaan aikaan tamiliksi nimellä "Aaytha Ezhuthu" eri näyttelijäkokoonpanolla, Deolia lukuun ottamatta.


title: Maamehiläiset

text: Maamehiläiset (Andrenidae) on mesipistiäisiin kuuluva hyönteisten heimo. Siihen kuuluu noin neljätuhatta lajia, joista noin neljääkymmentä tavataan Suomessa. Mehiläisten heimojaosta on erilaisia käsityksiä; maamehiläiset saattavat olla myös Apidae -heimon alaheimo.


title: Maamehiläiset

text: Maamehiläiset ovat keskikokoisia mehiläisiä, jotka elävät yksin (eivätkä yhdyskuntina) ja kaivavat pesäkolonsa maahan.


title: Mark Gatiss

text: Mark Gatiss (s. 17. lokakuuta 1966 Sedgefield, Englanti, Iso-Britannia) on englantilainen näyttelijä, koomikko ja käsikirjoittaja. Hän oli osallisena neljän käsikirjoittajan komediaryhmässä nimeltä "Herrasmiesliiga" ("The League of Gentlemen"). Ryhmän muut jäsenet olivat Reece Shearsmith, Steve Pemberton ja Jeremy Dyson. Hän on ollut myös tekijänä menestyneissä englantilaisissa televisiosarjoissa, kuten "Doctor Who" ja "Uusi Sherlock".


title: Mark Gatiss

text: Mark Gatiss syntyi Sedgefieldissä, Durhamin kreivikunnassa. Hänen lapsuudenkotinsa oli lähellä edvardiaanista mielisairaalaa, jossa molemmat hänen vanhemmistaan työskentelivät.


title: Mark Gatiss

text: Gatiss oli nuoruudessaan suuri Doctor Whon, Sherlock Holmesin ja H. G. Wellsin ihailija, ja hän on ollut tekemässä niitä kaikkia käsitteleviä televisiotuotantoja 2000-luvulla.


title: Mark Gatiss

text: Gatiss on avoimesti homoseksuaali ja ollut rekisteröidyssä parisuhteessa näyttelijä Ian Hallardin kanssa vuodesta 2008 lähtien.


title: Tonga talviolympialaisissa 2014

text: Tonga osallistui Sotšin talviolympialaisiin 2014. Maa kilpaili ensimmäistä kertaa historiansa aikana talviolympialaisissa. Tongan joukkueeseen kuului Sotšin olympialakisoissa vain ohjaskelkkailija Bruno Banani, joka sijoittui lajissaan 32:nneksi.


title: Koruperhoset

text: Koruperhoset (Biblidinae) on hieman alle 400 perhoslajia käsittävä täpläperhosten alaheimo. Ryhmään kuuluvia perhosia tavataan lähinnä Keski- ja Etelä-Amerikassa, mutta joitakin lajeja myös trooppisessa Afrikassa ja Aasiassa.


title: Koruperhoset

text:
Alaheimon perhoset ovat yleensä melko pieniä tai keskikokoisia. Siivet ovat useilla lajeilla varsin värikkäät ja joillakin esiintyy varsin näyttäviä kuvioita. Toukat ovat useimmiten piikikkäitä ja monien lajien päässä on pitkiä, sarvimaisia ulokkeita. Suuri enemmistö lajeista elää trooppisessa Amerikassa, mutta joitakin lajeja elää myös Afrikassa sekä Aasiassa. Ryhmän lähimpiä sukulaisia ovat häiveperhoset sekä aitotäpläperhoset.
Alaheimon kuuteen tribukseen kuuluu vajaat 400 perhoslajia. Lajimäärältään suurimpia sukuja ovat solkiset ("Dynamine"), sinikot ("Eunica") ja kidehtijät ("Perisama")


title: Henri Berthelot

text: Henri Mathias Berthelot (7. joulukuuta 1861 Fleurs – 29. tammikuuta 1931 Pariisi) oli ranskalainen kenraali, joka palveli ensimmäisessä maailmansodassa.


title: Henri Berthelot

text: Berthelot valmistui Saint Cyrin sotilasakatemiasta vuonna 1883 ja palveli 1885–1887 Tonkinissa sekä myös muissa Ranskan siirtomaissa. Vuodesta 1907 hän oli sijoitettuna Ranskan pääesikuntaan, ja yleni 1910 everstiksi sekä 1913 kenraalimajuriksi. Ennen sotaa hän osallistui yhdessä Joseph Joffren kanssa suunnitelma XVII:n laatimiseen. Maailmansodan ensimmäisten dramaattisten kuukausien aikana Berthelot toimi Joffren esikuntapäällikkönä Ranskan päämajassa. Hänet nimitettiin marraskuussa 1914 Soissonsin reservijoukkojen, tammikuussa 1915 53:nnen jalkaväkidivisioonan ja heinäkuussa 32:nnen armeijakunnan komentajaksi. Hänet ylennettiin divisioonankenraaliksi Champagnen taistelun jälkeen syksyllä 1915, ja seuraavana vuonna hän osallistui Verdunin taisteluun.


title: Henri Berthelot

text: Lokakuusta 1916 maaliskuuhun 1918 Berthelot komensi Romaniassa olleita ranskalaisia apujoukkoja. Romanian antautumisen jälkeen hän palasi länsirintamalle. Heinäkuusta syyskuuhun 1918 hän komensi Ranskan viidettä armeijaa ympärysvaltojen suuressa vastahyökkäyksessä ja siihen liittyneessä toisessa Marnen taistelussa. Romanian liityttyä uudelleen sotaan Berthelot palasi sinne lokakuussa 1918 ranskalaisten ja englantilaisten joukkojen ylipäälliköksi. Sodan jälkeen Berthelot nimitettiin 1919 Metzin sotilaskuvernööriksi ja Ranskan korkeimman sotaneuvoston jäseneksi. Myöhemmin hän oli vielä Strasbourgin sotilaskuvernöörinä.


title: Piirtoperhoset

text: Piirtoperhoset (Cyrestinae) on pieni, alle 60 perhoslajia kattava täpläperhosten alaheimo. Perhosia tavataan Kaakkois-Aasiassa, Afrikassa sekä Amerikassa.


title: Piirtoperhoset

text: Piirtoperhoset on aikaisemmin luettu osaksi luotsiperhosten ryhmää. Geneettiset tutkimukset ovat kuitenkin antaneet perusteen erottaa se omaksi alaheimokseen. Piirtoperhosille ominainen piirre ovat siipiä kirjovat ohuet juovat. Osalla lajeista on takasiivissään myös pitkät kannukset. Hännyksien suvun ("Marpesia") 17 lajia elävät Amerikoissa, mutta muiden lajien levinneisyydet painottuvat Etelä- ja Kaakkois-Aasiaan.


title: Mihail Maksimotškin

text: Mihail Maksimotškin (, s. 29. elokuuta 1993 Nižni Novgorod, Venäjä) on venäläinen mäkihyppääjä.


title: Mihail Maksimotškin

text: Maksimotškin kilpaili maailmancupissa ensimmäisen kerran Klingenthalissa marraskuussa 2013. Ensimmäiset maailmancupin pisteensä hän sai oltuaan viides Zakopanessa tammikuussa 2014. Se on edelleen hänen paras maailmancup-sijansa. Continental Cupissa hän on sijoittunut toiseksi Klingenthalissa syyskuussa 2013.


title: Mihail Maksimotškin

text: Maksimotškin saavutti Predazzon universiadeissa 2013 kultaa sekajoukkuekilpailussa, hopeaa joukkuekilpailussa ja pronssia normaalimäessä.


title: François Alfonsi

text: François Alfonsi (s. 14. syyskuuta 1953) on ranskalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuuluu aluekehitysvaliokuntaan ja kahteen valtuuskuntaan.


title: Sandrine Bélier

text: Sandrine Bélier (s. 2. syyskuuta 1973) on ranskalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuuluuYmpäristön, kansanterveyden ja elintarvikkeiden turvallisuuden valiokuntaan ja Japanin suhteiden valtuuskuntaan.


title: Eroon vehnästä

text: Eroon vehnästä ("Wheat Belly") (2014) on sydänlääkäri William R. Davisin vehnää vastustava kirja. Kirjan mukaan vehnä aiheuttaa sydän- ja ihosairauksia, vatsaongelmia, niveltulehduksia, astmaa ja skitsofreniaa. Täysjyvävehnä ei kirjan mukaan ole vaaleita vehnäjauhoja paljon parempaa. Kirjan englanninkielinen laitos ("Wheat Belly", 2011) nousi The New York Timesin bestsellerlistan kärkeen vuonna 2012.


title: Eroon vehnästä

text: Davis perustaa kirjassaan esittämänsä käsityksen vehnän vahingollisuudesta ensisijaisesti omiin potilaskokemuksiinsa. Davisin kertoman mukaan hänen potilaistaan 80 prosentilla oli diabetes tai sen esiaste, joten Davis neuvoi joitain heistä luopumaan vehnästä alentaakseen verensokeriaan. Hän kehotti potilaitaan korvaamaan vehnän terveellisemmillä ruoilla kuten kasviksilla, lihalla ja kasviöljyillä. Davisin mukaan ruokavalion muutoksen seurauksena kolmessa kuukaudessa potilaiden verensokeri laski, diabeteksen oireet vähenivät ja paino laski keskimäärin 15 kilogrammaa. Davisin potilaat kertoivat myös reumansa, nivelkipujensa ja ruoansulatusvaivojensa helpottaneen sekä ihottumiensa, migreeniensä ja jalkojensa turvotusten lakanneen.


title: Eroon vehnästä

text: Havaittuaan vehnän poisjättämisen hyödyt Davis alkoi suositella vehnästä luopumista kaikille potilailleen. Davisin mukaan hän kohtasi kaiken kaikkiaan 2 000 positiivista potilastapausta, joissa vehnästä luopuminen paransi terveyttä. Hän jätti myös itse vehnän pois ja kertoo omien kolesteroliarvojensa, verenpaineensa ja verensokerinsa parantuneen sekä "vehnämahansa" kadonneen. Davis ryhtyi aiheesta kiinnostuttuaan etsimään myös vehnästä tehtyjä tieteellisiä tutkimuksia, ja hän referoi niitä kirjassaan omien kokemuksiensa ohella.


title: Eroon vehnästä

text: Davis syyttää kirjassaan vehnän aiheuttamista ongelmista etenkin sen liiallista jalostamista: geenimuuntelun avulla vehnästä on jalostettu 1960-luvulta alkaen uusia kantoja, jotka sisältävät suuria määriä amylopektiini A -tärkkelystä sekä riippuvuutta aiheuttavia gluteomorfiineja (gliadorfiineja), jotka kumpikin kasvattavat myös ruokahalua. Davisin mukaan täysjyvävehnä on vähemmän vahingollista kuin puhdistettu vehnä, mutta hän vertaa niiden eroa filtterisavukkeiden ja tavallisten savukkeiden eroon.


title: Eroon vehnästä

text: Davisin mukaan vehnän julkinen vastustaminen herättää vastarintaa, sillä vehnän osuus ihmisten ruokavaliossa on suuri, ja se työllistää valtavan määrän ihmisiä. Davis vertaa vehnän vastustamisen vaikeutta tupakoinnin vastustamiseen. Hän uskoo kirjansa kohtaavan aluksi paljon vastustusta myös lääkärikunnan taholta, sillä "rasva on pahaa, vilja hyvää" -ajattelu on hänen mukaansa vielä vallalla.


title: Eroon vehnästä

text: Ravitsemustieteen professori Mikael Fogelholm tyrmää Davisin väitteet tutkimustiedon vastaisina ja sanoo täysjyväviljan olevan terveellistä. Fogelholmin mukaan puhdistettu, vähäkuituinen vilja on haitallista, ja sen (mm. pulla ja vaalea leipä) pois jättäminen voi todella parantaa terveyttä. Davisin virhe on vastustaa vehnää kokonaisuudessaan, vaikka täysjyvävilja on virallisen käsityksen mukaan terveellistä. Yhdysvalloissa syödään lähinnä puhdistettua, valkoista vehnää. Täysjyväviljasta saa kuituja, vitamiineja ja hivenaineita, mikä voi olla hyväksi myös suoliston mikrobeille. Täysjyväviljan terveellisyys on vieläkin vahvemmin osoitettu kuin puhdistetun viljan epäterveellisyys.


title: Eroon vehnästä

text: Myös ravitsemusterapeutti Anette Palssa torjuu Davisin väitteen ja korostaa kuitupitoisen viljan hyötyjä ja puhdistetun viljan haittoja.


title: Eroon vehnästä

text: Ravitsemusterapeutti Reijo Laatikainen tuomitsee Davisin kirjan "törkeänä" ja arvioi aiheesta tehtyjen tieteellisten tutkimusten näyttöjä.


title: Kanta-Hämeen käräjäoikeus

text: Kanta-Hämeen käräjäoikeus on yksi Suomen 27:stä käräjäoikeudesta. Kanta-Hämeen käräjäoikeuden keskuspaikka on Hämeenlinna. Käräjäoikeudella on Hämeenlinnan lisäksi Forssassa kanslia. Käräjäoikeus toimii Arvi Kariston kadulla sijaitsevassa oikeustalossa Hämeenlinnan keskustassa.


title: Kanta-Hämeen käräjäoikeus

text: Kanta-Hämeen käräjäoikeus kuuluu Turun hovioikeuden tuomiopiiriin. Itse Kanta-Hämeen käräjäoikeuden tuomiopiiri muodostuu Forssan, Hattulan, Humppilan, Hämeenlinnan, Janakkalan, Jokioisten, Tammelan ja Ypäjän kunnista. Maaoikeusasioissa tuomiopiiriin kuuluvat myös Etelä-Suomen maanmittauslaitoksen alue sekä osa Pirkanmaan-Satakunnan maanmittaustoimiston toimialueesta. Ulosottoasiat käsittelee Pirkanmaan käräjäoikeus ja yrityssaneerausasiat Päijät-Hämeen käräjäoikeus. Tavallisesti valitusasiat käsittelee Turun hovioikeus, mutta sotilasasioista valitukset käsittelee Helsingin hovioikeus.


title: Kanta-Hämeen käräjäoikeus

text: Kanta-Hämeen käräjäoikeuden laamanni oli marraskuuhun 2013 Juhani Hirvonen. Laamannin kuolema nousi lehtiotsikoihin, koska hän oli Patria-oikeudenkäynnin puheenjohtaja. Laamannin virkaa ei ole vakituisesti vielä täytetty.


title: Länsi-Uudenmaan käräjäoikeus

text: Länsi-Uudenmaan käräjäoikeus () on yksi Suomen 27:stä käräjäoikeudesta. Länsi-Uudenmaan käräjäoikeudella on kansliat Raaseporissa ja Lohjalla.


title: Länsi-Uudenmaan käräjäoikeus

text: Länsi-Uudenmaan käräjäoikeus kuuluu Turun hovioikeuden tuomiopiiriin. Itse Länsi-Uudenmaan käräjäoikeuden tuomiopiiri muodostuu Hangon, Inkoon, Kirkkonummen, Raaseporin, Siuntion, Karkkilan, Lohjan ja Vihdin kunnista.


title: Länsi-Uudenmaan käräjäoikeus

text: Käräjäoikeuden henkilöstönä on laamanni, 13 käräjäoikeudentuomaria, viisi käräjänotaaria, hallintosihteeri, 22 käräjäsihteeriä sekä kahdeksan haastemiestä. Länsi-Uudenmaan käräjäoikeuden laamanni on Klaus Ekelund.


title: Herman Koroleff

text: Herman Koroleff (12. joulukuuta 1883 Helsinki – 5. huhtikuuta 1957 Kauniainen) oli suomalainen juristi ja virkamies. Hän oli filosofian maisteri, lakitieteen lisensiaatti ja varatuomari. Hän toimi Ahvenanmaan maaherrana 1945–1953.


title: Herman Koroleff

text: Koroleff oli myös kirjailija. Muistelmissaan "Den gamla goda tiden" (1953) hän kuvaa helsinkiläistä porvariselämää 1900-luvun alussa. Teoksessa "Mexikoresan" (1956) hän kertoo matkastaan silloin vielä melko tuntemattomaan maahan.


title: Herman Koroleff

text: Koroleff käänsi oikeustieteellistä kirjallisuutta suomesta ruotsiksi, muun muassa K. J. Ståhlbergin hallinto-oikeutta käsitteleviä teoksia. Hän toimi Korkeimman hallinto-oikeuden hallintosihteerinä, ensin nuorempana vuodesta 1918, sitten vuodesta 1933 vanhempana.


title: Stan Bowman

text: Stan Bowman (28. kesäkuuta 1973 Montreal, Quebec, Kanada) on NHL-jääkiekkojoukkue Chicago Blackhawksin toimitusjohtaja ja seuran varapresidentti.


title: Stan Bowman

text: Stan Bowman syntyi kesäkuussa 1973, kun hänen isänsä Scotty Bowman oli alle kaksi kuukautta aiemmin voittanut Montreal Canadiensin valmentajana ensimmäisen Stanley Cup -mestaruutensa kukistamalla finaalisarjassa Chicago Blackhawksin otteluvoitoin 4–2. Vastasyntynyt poika sai etunimensä mestaruuspokaalin sekä maalivahtilegenda Glenn Hallin mukaan. Valmentaja-isän työ vei perheen myöhemmin Yhdysvaltoihin Buffaloon. Stan Bowman opiskeli kauppatieteitä ja tietojenkäsittelyä Notre Damen yliopistossa, josta hän valmistui vuonna 1995.


title: Stan Bowman

text: Stan Bowmanin ura Chicago Blackhawksin organisaatiossa alkoi vuonna 2001, jolloin hän toimi toimitusjohtajan avustajana. Vuodet 2005-2007 hänen tittelinsä oli "Director of Hockey Operations" ja vuodet 2007-2009 Bowman oli joukkueen varatoimitusjohtaja. Stan Bowman nimettiin Blackhawksin toimitusjohtajaksi 14. heinäkuuta 2009 ja samalla edeltävä toimitusjohtaja Dale Tallon siirrettiin seuraorganisaation sisällä muihin johtotehtäviin. Bowmanin ensimmäinen kausi toimitusjohtajana päättyi NHL-historian nuorimpana toimitusjohtajana Stanley Cup -mestaruuteen, kun Blackhawks oli NHL:n paras joukkue 49 vuoden tauon jälkeen. 7. syyskuuta 2010 Bowman ylennettiin toimitusjohtajan tehtäviensä lisäksi seuran varapresidentiksi. Mestaruuden jälkeen Blackhawks joutui kireän palkkakattotilanteen vuoksi luopumaan useista pelaajistaan. Bowman onnistui kuitenkin pitämään joukkueen pelaajamateriaalin kilpailukykyisenä. Muutaman kauden pettymyksen jälkeen Blackhawks juhli jälleen mestaruutta keväällä 2013 ja 2015. Bowmanin sopimusta pidennettiin 11. syyskuuta 2013 ulottumaan aina kevääseen 2018 asti.


title: Stan Bowman

text: Bowman on seurajoukkuetehtäviensä lisäksi kuulunut myös ryhmään, joka avusti manageri David Poilea Yhdysvaltojen jääkiekkomaajoukkueen valitsemisessa Sotšin talviolympialaisiin 2014. Tämän lisäksi hänet valittiin Pohjois-Amerikan yhdistelmäjoukkueen toiminnanjohtajaksi, kun NHL ilmoitti joukkueen osallistumisesta vuoden 2016 maailmancupiin.


title: Uusi-Seelanti talviolympialaisissa 2014

text: Uusi-Seelanti osallistuu Sotšin talviolympialaisiin 2014 15 urheilijan voimin. Olympialaisten avajaisissa Uuden-Seelannin lippua kantoi pikaluistelija Shane Dobbin.


title: Troy (New York)

text: Troy on kaupunki Yhdysvalloissa New Yorkin osavaltiossa. Se sijaitsee Hudsonin itärannalla, Watervlietin kaupunkia ja Mohawk-joen laskukohtaa vastapäätä. Troy on Rensselaerin piirikunnan hallintokeskus, ja se muodostaa yhtenäisen metropolialueen osavaltion pääkaupungin Albanyn ja Schenectadyn kaupungin kanssa.


title: Troy (New York)

text: Troyn kaupunki on perustettu alueelle, jonka Hollannin Länsi-Intian kauppakomppania lahjoitti Kiliaen van Rensselaerille vuonna 1629. Se sai nykyisen nimensä vuonna 1789 antiikin Troijan mukaan. Kaupunki Troysta tuli vuonna 1816.


title: Troy (New York)

text:
Troy on liitetty Yhdysvaltain henkilöitymän Setä Samulin syntyyn. Vuoden 1812 sodan aikana troylainen liikemies Samuel Wilson, jonka lempinimi oli “Uncle Sam“, teki muonitussopimuksen armeijan kanssa. Hänen toimittamiinsa lihatynnyreihin lyötiin leima "U.S. Beef", joka alettiin lukea "Uncle Sam’s beef" ().
Troyhin alkoi kehittyä jo varhain rauta- ja terästeollisuutta. Vaateteollisuus hallitsi kaupungin talouselämää siitä lähtien, kun ompelukone keksittiin vuonna 1852. Nykyään kaupungissa valmistetaan muun muassa autonosia ja puutarhanhoitovälineitä. Troyssa sijaitsevia oppilaitoksia ovat Rensselaer Polytechnic Institute (perustettu 1824), Russell Sage College (1916) ja Hudson Valley Community College (1953).


title: Silje Norendal

text: Silje Norendal (s. 1. syyskuuta 1993 Kongsberg) on norjalainen lumilautailija.


title: Silje Norendal

text: Norendal voitti tammikuussa 2014 X Gamesissä slopestylessä kultaa. Kyseisen kilpailumuodon debytoidessa talviolympiakisojen ohjelmassa kuukautta myöhemmin, Norendal selviytyi olympiafinaaliin. Ennen loppukilpailua hän oli sairaana, hän pystyi kuitenkin osallistumaan loppukilpailuun mutta kaatui molemmissa laskuissaan ja jäi 11:nneksi.


title: Silje Norendal

text: Norendal kihlautui jääkiekkoilija Alexander Bonsaksenin kanssa heinäkuussa 2018 seurusteltuaan hänen kanssaan sitä ennen viisi vuotta.


title: Kauko Korpela (professori)

text: Kauko Mauno Korpela (19. elokuuta 1927 Liminka – 13. lokakuuta 2016 Helsinki) oli suomalainen geologi. Hän oli Turun yliopiston maaperägeologian professori 1974–1978, sen jälkeen Geologisen tutkimuslaitoksen kallio- ja maaperätutkimuksen osastoryhmän tutkimusjohtaja professorin arvolla vuodesta 1979. Hän tutki rakennus- ja maaperägeologiaa.


title: Kauko Korpela (professori)

text: Korpela oli vuosina 1970–1992 Helsingin yliopiston matemaattis-luonnontieteellisen tiedekunnan geologian dosentti.


title: Cats on Trees

text: Cats on Trees on ranskalainen duo Toulousesta. Sen muodostavat Nina Goern ja Yohan Hennequin. Vuonna 2007 perustetun duon debyyttialbumi "Cats on Trees" julkaistiin vuonna 2013. Heidän ensimmäinen singlensä on nimeltään ”Sirens Call”.


title: Malika Benarab-Attou

text: Malika Benarab-Attou (s. 25. maaliskuuta 1963) on ranskalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuuluu Kulttuuri- ja koulutusvaliokuntaan ja kahteen kansainvälisten suhteiden valtuuskuntaan.


title: Jean-Paul Besset

text: Jean-Paul Besset (s. 17. elokuuta 1946) on ranskalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuuluu talous- ja raha-asioiden valiokuntaan ja Mashrek-maiden eli Levantin suhteiden valtuuskuntaan.


title: Marokko talviolympialaisissa 2014

text: Marokko osallistuu Sotšin talviolympialaisiin 2014 kahden urheilijan voimin. Ennen vuoden 2014 talviolympialaisia alppihiihtäjä Samir Azzimani oli toiminut Marokon ainoana edustajana Vancouverissa 2010. Hän oli myös Marokon ensimmäinen osallistuja talviolympialaisiin vuoden 1992 jälkeen.


title: Barney’s Version

text: Barney's Version on vuonna 2010 julkaistu draamakomedia, joka perustuu kanadalaisen Mordecai Richlerin samannimiseen romaaniin. Elokuva kuvattiin Kanadassa ja Italiassa.


title: Barney’s Version

text: Elokuvan ohjasi Richard J. Lewis ja käsikirjoituksen romaanin pohjalta teki Michael Konyves. Elokuvan tuotti Robert Lantos. Elokuvan päänäyttelijä oli yhdysvaltalainen Paul Giamatti.


title: Barney’s Version

text: Elokuvan ensi-ilta oli Venetsian elokuvajuhlilla 10. syyskuuta 2010. Elokuvan DVD-julkaisu ilmestyi 28. kesäkuuta 2011.


title: Barney’s Version

text: Elokuva oli ehdolla parhaan maskeerauksen Oscar-palkinnon saajaksi vuoden 2010 gaalassa. Palkinnon voitti kuitenkin elokuva "The Wolfman".


title: Acting International

text: Acting International on ranskalainen teatterikoulu, joka järjestää opetusta Ranskassa, Yhdysvalloissa ja Britanniassa. Se on perustettu vuonna 1980.


title: Acting International

text: Acting Internationalin opettajat ovat kouluttautuneet tunnetuissa alan oppilaitoksissa, kuten Jacques Lecoqin teatterikoulussa, Actors Studiossa, Tisch School of the Artsissa, Moskovan taiteellisessa teatterissa, Venäjän teatteritaiteen akatemiassa ja RADAssa.


title: Acting International

text: Koulussa opiskelleita näyttelijöitä ovat muun muassa Daniel Craig, Keira Knightley ja Michelle Yeoh.


title: Jordbrugrotta

text: Jordbrugrotta (myös Pluragrotta) on Norjassa Ranan kunnassa sijaitseva luolasto. Se on Norjan suurin veden täyttämä luolasto ja myös Pohjois-Euroopan syvin luola, joka on kirkkaan vetensä ansiosta suosittu sukelluskohde.


title: Jordbrugrotta

text: Plurdalenin laaksossa sijaitsevan Jordbrugrottan kokonaispituutta ei tiedetä, mutta se työntyy yli kolmen kilometrin pituudelta viereisen vuoren sisään. Luolan syvin tunnettu kohta on noin 130 metrissä ja sen löysi suomalainen sukeltajaryhmä lokakuussa 2013. Luolastoon on kolme tunnettua sisäänkäyntiä, joista yksi on pitkään ollut jäälohkareiden peittämä. Ne ovat kuitenkin viime vuosien aikana sulaneet lähes kokonaan.


title: Jordbrugrotta

text: Jordbrugrotta on syntynyt jääkauden jälkeisten vuosituhansien aikana vuorilta laskevan valumaveden kuluttamana, joka on virratessaan kuljettanut kaiken kalkkikiven ja sedimentin pois. Tämän vuoksi luolaston vesi on kirkasta ja lisäksi nykyään virtaamatonta, joka tekee sukellusolosuhteista ihanteelliset. Jordbrugrottan luolasto oli aikaisemmin yhteydessä laaksossa virtaavaan Plurajokeen. Se paljastui 1960-luvun puolivälissä, kun joki lähes kuivui Kallvatnet-järven säännöstelyn vuoksi.


title: Jordbrugrotta

text: Luolastossa on tapahtunut myös vakavia sukellusonnettomuuksia. Elokuussa 2006 kuoli 37-vuotias norjalainen miessukeltaja..


title: Jordbrugrotta

text: Helmikuussa 2014 kaksi suomalaista sukeltajaa kuoli sukellusonnettomuudessa, jossa viisihenkisestä suomalaisryhmästä kolme pääsi omin avuin ylös ja heidät toimitettiin sairaalahoitoon Tromssaan. Onnettomuuden johdosta Norjan viranomaiset kielsivät luolastossa sukeltamisen toistaiseksi. Sukelluskielto on myöhemmin peruttu.


title: Purmon kirkko

text: Purmon kirkko () on ruotsinkielisen Purmon seurakunnan kirkkorakennus Pedersören kunnassa, entisen Purmon kunnan Sisbackan kylässä. Kirkko on tasavartinen ristikirkko, jossa on pieni torni, kellotapuli on erillinen. Kirkon ja tapulin rakentajana pidetään alahärmäläissyntyistä Antti Hakolaa. Kirkko on valmistunut 1772 ja kellotapuli 1775.


title: Purmon kirkko

text: Ennen oman kirkon rakentamista purmolaisten jumalanpalvelukset pidettiin Pedersören kirkossa. Kun sen laajentamista suunniteltiin, purmolaiset kiirehtivät anomaan Turun tuomiokapitulilta lupaa muodostaa oma kappeliseurakunta ja rakentaa oma kirkko. Vuonna 1769 jätetyn anomuksen perusteluna oli pitkä ja vaivalloinen matka Pedersören (ennen Pietarsaaren mlk:n) kirkkoon. Kirkon rakentamiseen piti saada kuninkaan suostumus, jonka Kustaa III antoi 1771.


title: Purmon kirkko

text: Purmon kirkon rakentajaja pidetään melko varmasti kirkonrakentaja Antti Hakolaa, joka sai työnsä valmiiksi 1772. Kolmelle kellolle suunniteltu kellotapuli valmistui 1775, kelloja siellä on kuitenkin vain kaksi. Kirkkomaan ympärillä on kiviaita vuodelta 1861.


title: Purmon kirkko

text: Kirkon paikkaluku on noin 450. Alttari on alun perin ollut itäisen ja eteläisen ristisakaran kulmassa. Nykyinen alttari korinttilaisine pylväineen, kaiteineen ja alttaripöytineen on samaa tyyliä kuin saarnastuoli ja peräisin 1810-luvulta. Alttari muistuttaa huomattavasti Ähtävän kirkossa olevaa ja sikäläisen Jonas Portinen tekemää alttariasetelmaa. Saarnastuolin malli on kopioitu Pedersören kirkosta ja se on tehty 1800-luvun alussa.


title: Purmon kirkko

text: Alttaritaulu on Johan Gustav Hedmanin maalaama. Kirkon nykyiset urut ovat vuodelta 1969, urkufasadi on edellisistä uruista.


title: Siniviidakkohaukka

text: Siniviidakkohaukka ("Leucopternis schistaceus") on haukkojen heimon sukuun kuuluva lintu. Sitä tavataan Etelä-Amerikassa Amazonin altaan alueella Boliviassa, Brasiliassa, Kolumbiassa, Ecuadorissa, Ranskan Guayanassa, Perussa ja Venezuelassa.